PKP: 1,200 Anggota JPJ Digerakkan Bantu Polis Mulai Hari Ini

PUTRAJAYA: Seramai 1,200 anggota Jabatan Pengangkutan Jalan (JPJ) di seluruh negara digerakkan mulai hari ini sehingga 26 Januari bagi membantu Polis Diraja Malaysia (PDRM) menguatkuasakan Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP).

JPJ berkata, kolaborasi mapan antara kedua-dua agensi penguat kuasa itu penting dalam merealisasikan aspek penguatkuasaan prosedur operasi standard (SOP) dengan lebih serius.

“Gerak kerja seumpama ini akan memberi keutamaan khusus kepada beberapa kawasan dan lokaliti tertentu di seluruh negara yang menjadi tumpuan utama pengguna jalan raya.

“Ia akan dilaksanakan melalui tiga strategi utama iaitu rondaan jalan utama negeri dan lebuh raya; sekatan jalan raya yang mengkhususkan kenderaan awam; dan pemeriksaan serta pemantauan di terminal bas utama (TBS),” kata JPJ dalam satu kenyataan di sini hari ini.

Menurutnya, langkah bersepadu itu wajar dilakukan bagi tujuan mengekang penularan wabak Covid-19 yang dilihat semakin meningkat akibat ketidakpatuhan SOP oleh masyarakat tempatan.

Justeru, JPJ berharap seluruh rakyat Malaysia akan turut memberi kerjasama sepenuhnya dalam tempoh penguatkuasaan PKP, PKPB dan PKPP agar penularan ini ditangani secara berkesan. – BERNAMA


Dakwaan akan berlaku Peralihan Kuasa Hanya Propaganda Politik – Hajiji

PUTATAN: Ketua Menteri Hajiji Noor menyifatkan khabar angin yang tersebar konon akan berlaku peralihan kuasa di negeri itu hanya propaganda politik yang dilakukan pihak tidak bertanggungjawab.

Katanya, perkara itu juga hanya ditimbulkan untuk untuk merosakkan perpaduan dalam kalangan parti dalam Gabungan Rakyat Sabah (GRS).

“Bagaimanapun, saya ingin tegaskan kerajaan GRS stabil dan kami juga tidak mahu mengambil perhatian sangat terhadap isu ini kerana apa yang penting bagi kami adalah membangunkan negeri Sabah.

“Saya tidak tahu apa niat sebenar pihak yang menyebarkan khabar angin ini tetapi saya melihat ia lebih bertujuan untuk mengganggu perpaduan di kalangan parti dalam GRS,” katanya.

Beliau berkata demikian ketika ditemui selepas melawat mangsa kebakaran Kampung Meruntum di pusat pemindahan sementara (PPS) di PPR Serigai.

Hajiji berkata, dakwaan itu kini bukan lagi satu isu kerana Setiausaha Agung PBS, Joniston Bangkuai menafikannya semalam.

“Lebih baik kita tumpukan untuk membangunkan negeri ini kerana rakyat telah memberi mandat kepada kita pada Pilihan Raya Negeri (PRN) lalu,” katanya.

Semalam, satu mesej tersebar menerusi WhatsApp mendakwa Warisan akan membentuk kerajaan baharu bersama PBS, PKR, UPKO dan tiga calon bebas yang menang pada PRN lalu.

Bagaimanapun, Joniston ketika dihubungi menyangkal dakwaan itu dan mengatakan ia hanya “omong kosong”.

Selain Joniston, ADUN Pitas, Ruddy Awah juga menafikan perkara itu dan menyifatkan ia hanya satu fitnah yang dicetuskan pihak tidak bertanggungjawab.

Ruddy sebelum ini memenangi DUN Pitas sebagai calon bebas namun kemudiannya menyertai Bersatu.

Baru-baru ini, Presiden Warisan Shafie Apdal menyatakan hasratnya untuk menjalinkan kerjasama dengan PBS demi kebaikan Sabah dan hak negeri itu.

Susulan itu juga, Presiden PBS, Maximus Ongkili turut menyatakan kesediaan parti itu untuk bekerjasama dengan mana-mana parti pembangkang termasuk Warisan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


49 Kematian Baharu Covid-19, Sabah Tertinggi

PUTRAJAYA: Kementerian Kesihatan (KKM) melaporkan 49 kes kematian Covid-19 semalam, menurut perincian dikeluarkan GitHub.

Daripada jumlah itu, 14 kes diklasifikasikan sebagai kematian di luar hospital (BID).

Jumlah kumulatif kematian kini ialah 29,535 orang.

Sabah mencatatkan angka kematian tertinggi iaitu 12 kes, diikuti Perak (sembilan), Selangor dan Sarawak (masing-masing tujuh), Terengganu (enam), Kelantan (tiga), Johor (dua), Pahang, Kedah dan Kuala Lumpur (masing-masing satu).

Tiada kes kematian dilaporkan di Pulau Pinang, Melaka, Perlis, Negeri Sembilan, Labuan dan Putrajaya.

Sehingga tengah malam tadi, sebanyak 63,827 kes aktif Covid-19 dilaporkan, termasuk 538 yang ditempatkan di unit rawatan rapi (ICU) dan 274 memerlukan alat bantuan pernafasan.

Sebanyak 5,337 kes sembuh turut dilaporkan.

Jumlah kumulatif kes Covid-19 direkodkan dalam negara kini 2,528,821.


COVID-19: Brazil Lancar Pelan Darurat, Sedia Lebih Banyak Kawasan Perkuburan

SOU PAULO: Datuk Bandar Sao Paulo pada Khamis melancarkan pelan darurat untuk mewujudkan ribuan lagi tapak perkuburan berikutan dijangka lebih banyak kematian akan dicatatkan di bandar itu disebabkan wabak COVID-19, lapor agensi berita Xinhua.

“Kami tidak boleh alami situasi sama seperti yang terjadi di Guayaquil, di Ecuador atau New York di Amerika Syarikat,” kata  Bruno Covas merujuk kepada kekurangan tempat menyimpan mayat.

Sasaran untuk menggali 13,000 kubur dan memperluas keupayaan operasi perkhidmatan pengebumian, katanya.

Sao Paulo, menjadi pusat penularan wabak, mencatatkan hampir 1,000 kematian dalam sebulan.

“Kemampuan hospital hanya 70 peratus, sebab itu kita mesti  bersiap sedia untuk menghadapi tempoh pandemik yang terburuk di bandar kita,” kata Covas.

Jumlah kakitangan di tanah perkuburan juga dipertingkatkan daripada seramai 240 orang sehari sehingga 400 orang selain membeli 15,000 lagi beg untuk mengisi mayat. – BERNAMA


Rampas 300 Kilogram Ikan ‘COD’ Dari Filipina

SANDAKAN: Pasukan Gerakan Am (PGA) Batalion 20 Sandakan menahan dua lelaki yang membawa masuk bekalan ikan dari Pulau Boan, Filipina ke Sandakan, dekat perairan Tabangka, semalam.

Suspek membabitkan warga tempatan berusia 42 tahun dan warga asing berusia 23 tahun, ditahan kira-kira jam 4.30 petang ketika menaiki sebuah bot jongkong membawa muatan ikan.

Pegawai Memerintah PGA Batalion 20 Sandakan, Superintendan Toipi Lamat, berkata pihaknya sedang giat menjalankan rondaan sempena ‘Ops Covid Shield’ di perairan berkenaan apabila mengesan sebuah bot jongkong dalam keadaan mencurigakan dari arah Pulau Boan, Filipina menuju Sandakan.

“Pasukan kami segera memintas dan membuat pemeriksaan lanjut. Terdapat dua lelaki di atas bot terbabit, seorang warga asing dan seorang lagi tempatan. Pemeriksaan lanjut menemui tiga tong berisi pelbagai jenis ikan, semuanya dianggarkan lebih 300 kilogram.

“Hasil siasatan awal, suspek mengaku mengambil ikan dari negara jiran berkenaan untuk dibawa ke pasaran tempatan,” katanya dalam satu kenyataan, hari ini.

Menurutnya, siasatan lanjut mendapati suspek tidak memiliki permit sebagai peraih ikan dan turut melakukan kesalahan melanggar Perintah Kawalan Pergerakan (PKP).

“Justeru, kedua-dua suspek ditahan dan dibawa ke Balai Polis Sandakan untuk tindakan lanjut,” katanya.- BH Online


5,854 Kes Baharu Covid-19 Direkodkan Hari Ini

PUTRAJAYA: Ketua Pengarah Kesihatan Kementerian Kesihatan Malaysia, Tan Sri Dr. Noor Hisham Abdullah dalam satu tweet sebentar tadi telah mengemaskini jumlah kes baharu COVID-19 sehingga 30 Oktober.

Kes baharu yang dicatatkan hari ini ada 5,854 kes, lebih rendah berbanding semalam yang mencatatkan sebanyak 6,060 kes.

Ia menjadikan jumlah kes keseluruhan ketika ini adalah 2,466,663 kes.

”Maklumat terperinci akan dimuatnaik ke laman COVIDNOW: https://covidnow.moh.gov.my

”Data setiap hari bagi laman COVIDNOW adalah dikemaskini sekaligus selepas tengah malam,” katanya lagi.

Sehingga 30 Oktober 2021: Jumlah kes COVID-19 yang dilaporkan adalah 5,854 kes (2,466,663 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam. pic.twitter.com/get0J7RxTc


Kerajaan Sabah Akan Sedia Bantuan Kepada Mangsa Banjir Di Beaufort & Tenom

TENOM, 24 Mei : Kerajaan negeri Sabah berjanji akan membantu mangsa yang kediaman, harta benda dan tanaman mereka musnah dalam kejadian banjir di daerah Beaufort dan Tenom.

Ketua Menteri Datuk Seri Hajiji Noor berkata jawatankuasa bencana alam daerah dipengerusikan oleh pegawai daerah berkenaan akan membuat penilaian terhadap harta benda dan kerosakan tanaman akibat banjir terburuk di kawasan tersebut.

“Saya datang ke sini untuk melihat sendiri keadaan di sini dan saya melihat banyak rumah terjejas dan banyak orang kehilangan tempat tinggal,” katanya kepada pemberita di Dewan Sri Ontoros di Kemabong, hari ini.

Beliau berkata laporan penilaian itu akan diserahkan kepada kerajaan negeri dan akan menelitinya untuk diberikan bantuan.

Di samping itu, katanya mangsa juga akan diberi bantuan keperluan barang makanan.

Semasa lawatan itu, Hajiji diberi taklimat oleh Ahli Dewan Undangan Negeri (ADUN) Kemabong Datuk Rubin Balang dan Pegawai Daerah Sungkim Rumangun.

Kemudian, Ketua Menteri itu melawat Beaufort di mana beliau diberi penerangan mengenai bantuan banjir dan juga menyampaikan bantuan kepada mangsa banjir.

Sementara itu, kenyataan Sekretariat Jawatankuasa Pengurusan Bencana Negeri Sabah, memaklumkan seramai 4,999 daripada 1,424 keluarga masih ditempatkan di 41 pusat pemindahan sementara (PPS) setakat jam 12 tengah hari ini.

Menurut kenyataan itu, sebanyak 122 kampung yang terjejas banjir melibatkan 75 kampung di Beaufort dan 47 kampung di Tenom.

Tenom masih merekodkan jumlah mangsa banjir tertinggi melibatkan 4,396 mangsa dari 1,269 keluarga. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tragedi Ketika Beraya, Remaja Mati Lemas Jatuh Sungai

SIPITANG : Kemeriahan menyambut Aidilfitri berakhir dengan tragedi bagi sebuah keluarga apabila seorang remaja lelaki mati lemas selepas tergelincir ke dalam sungai ketika beraya bersama keluarganya di Kampung Banting, di sini, semalam.

Mangsa berusia 15 tahun itu ditemui berhampiran lokasi dia dikatakan tergelincir sebelum disahkan meninggal dunia oleh pasukan paramedik di tempat kejadian.

Jurucakap Bomba dan Penyelamat Sabah berkata, pihaknya menerima panggilan kecemasan berhubung kejadian itu jam 12.20 tengah hari.

Katanya sepasukan 6 pegawai dan anggota dari Balai Bomba dan Penyelamat (BBP) Sipitang bersama kenderaanUnit Bantuan Perkhidmatan Kecemasan (EMRS) dikejarkan ke lokasi kejadian yang terletak 20 kilometer dari balai.

“Mangsa dilaporkan tergelincir ke dalam sungai ketika melintasi jambatan semasa beraya bersama keluarga. – BorneoToday


PGA Rampas 820 Karton Rokok Seledup Pelbagai Jenama Di Kalabakan

TAWAU, 10 Sept: Pasukan Gerakan Am (PGA) Batalion 14 merampas 820-karton rokok seludup pelbagai jenama dan sebuah motokar di persimpangan Jalan Bulatan Kalabakan pukul 3 pagi, kelmarin.

Pegawai Pemerintah Batalion 14, Superintendan Mustapha Othman dalam kenyataan berkata, bagaimanapun tiada tangkapan suspek dibuat berikutan kenderaan yang dirampas berhenti di bahu jalan dan dipercayai ditinggalkan pemandu.

Pemeriksaan lanjut keatas kenderaan terbabit menemui longgokan kotak dibaluti plastik hitam yang mengandungi 820 karton rokok seludup pelbagai jenama iaitu Premiro, Djarum Black, Surya Menthol dan Fit Wild bernilai 64-ribu ringgit.

Kesemua rampasan dibawa ke Ibu Pejabat Polis Daerah (IPD) Tawau untuk tindakan lanjut.


Cemburu Kasih Sayang ‘Dibahagi’, Lelaki Tikam Isteri, Bayi Sehingga Maut

Seorang ayah yang dipercayai cemburu terhadap anak sendiri bertindak menikam bayi lelakinya berusia tiga minggu dan isteri sehingga berlumuran darah.

Denis Beytula dikatakan menikam bayinya, Andrei Stefan dua kali di rumah mereka di Portland Close, Wallsend, North Tyneside sebelum menikam isterinya, Andreea Stefan enam kali.

Menurut Daily Mail, Denis menganggap bayi berkenaan sebagai ‘saingan’ kasih sayang si isteri, membuatkannya bertindak kejam terhadap kedua-dua mangsa.

“Saya baru bunuh bayi dan isteri saya,” kata Denis ketika menelefon polis.

Ketika polis dan ambulans tiba di lokasi kejadian, Denis sekali lagi membuat pengakuan berkenaan sambil dirakam kamera pada badan anggota polis.

Polis yang memasuki rumah suspek menemui bayi berkenaan menangis dalam keadaan berdarah dan cuba menyelamatkan mangsa, namun gagal.

Isteri suspek ditemui di atas lantai dengan wajah pucat dan berlumuran darah dengan beberapa kesan tikaman.

Wanita dan bayinya itu kemudiannya dibawa ke hospital, namun malangnya bayi berkenaan maut empat hari kemudian manakala ibunya berjaya diselamatkan.

Beberapa ketika sebelum tragedi berkenaan, wanita itu dikatakan telah memuat naik gambar di akaun Facebook miliknya yang tertulis;

“Saya meminta tuhan agar menghantar saya lelaki yang akan sentiasa menyayangi saya, jadi Dia berikan saya anak lelaki,” tulis Andreea.

Ditikam enam kali tidak sesakit kehilangan anak

Kata Andreea, Denis sepatutnya menjadi lelaki yang menyayangi dia bersama anaknya. Namun, sebaliknya berlaku.

“Denis sepatutnya menjadi lelaki yang menyayangi saya dan anak saya. Dia sepatutnya menjaga dan melindungi kami.

“Tapi dalam sekelip mata dia menghancurkan dunia saya. Dalam satu detik hati saya hancur dan mimpi terburuk saya menjadi kenyataan.

“Saya masih ingat Andrei dibawa kepada saya di hospital agar saya dapat mengucapkan selamat tinggal buat kali terakhir sebelum dia menghembuskan nafasnya yang terakhir.

“Saya menderita enam tikaman dan mengalami pendarahan dalaman tetapi kesakitan itu tidak setanding dengan hancurnya hati saya.

“Saya tak akan pernah dapat lihat dia membesar, berkawan, ke sekolah atau berkahwin. Tiada ibu bapa yang patut menghadiri pengebumian anaknya atau melihat bayi mereka di dalam keranda.

“Setiap detik hidup saya sejak hari itu, saya mencari sebab yang memungkinkan ianya tidak berlaku.

“Saya menyalahkan diri sendiri tidak putus lebih awal dengan Denis, tetapi hanya mereka yang pernah berada dalam perhubungan yang terkongkong sahaja akan faham kenapa saya tetap bersamanya.

“Dia membuatkan saya rasa seakan-akan saya tidak dapat mencari orang yang lebih baik dan tiada sesiapa boleh menjadi ayah kepada anak kami. Dia memanipulasi saya dan berkata segalanya yang dia lakukan adalah kerana cinta.

“Tetapi kini saya tahu apa yang dia lakukan kepada saya bukan cinta. Cinta tidak mengawal kamu, cinta tak mengugut kamu dan cinta tidak membunuh bayi.

“Denis jadikan saya mangsa, saya jadikan diri sendiri sebagai pejuang.

“Tiada hukuman yang setimpal diberikan mahkamah kepadanya. Bila anak saya meninggal, dia masih bernafas di dalam penjara.

“Saya tak akan maafkan dia,” luah Andreea.

Denis berdepan hukuman sekurang-kurangnya 23 tahun penjara atas kesalahan tersebut.


(VIDEO) Gaduh Di Pusat Hiburan, Seorang Ditahan Tujuh Lagi Diburu

KOTA KINABALU: Seorang ditahan manakala tujuh lagi diburu susulan kes pergaduhan di sebuah pusat hiburan di Cyber City, pada 20 Oktober lalu.

Dalam kejadian jam 3 pagi, dua lelaki berusia 19 tahun dipukul lapan lelaki yang dikatakan dalam keadaan mabuk.

Ketua Polis Daerah Kota Kinabalu, Asisten Komisioner Mohd Zaidi Abdullah, berkata siasatan awal mendapati kedua-dua mangsa yang bekerja sebagai penghantar makanan dipukul dengan topi keledar dan kepala tali pinggang.

“Pergaduhan berlaku di luar premis hiburan berkenaan apabila lapan suspek menarik seorang mangsa dan memukulnya.

“Kejadian disedari rakan mangsa yang kemudian cuba membantu namun dia turut dipukul kumpulan suspek,” katanya dalam kenyataan hari ini.

Mohd Zaidi berkata, pergaduhan itu berakhir apabila kedua-dua mangsa dibantu orang awam di lokasi kejadian.

Mohd Zaidi berkata, kedua-dua mangsa mendapatkan rawatan di Hospital Queen Elizabeth II (HQEII) namun hanya dirawat sebagai pesakit luar.

Sehubungan itu, Mohd Zaidi berkata, tindakan pemeriksaan di premis pusat hiburan berkenaan dijalankan pada keesokannya. Sebanyak 10 kompaun dikeluarkan kepada pelanggan dan juga pemilik premis selepas didapati melakukan kesalahan.- BH Online


Pejabat Pos Tawau Terima Pelanggan Paling Ramai

TAWAU: Sejak kerajaan negeri memberi kelonggaran kepada sektor ekonomi dan pejabat kerajaan beroperasi, orang ramai dilihat keluar berpusu-pusu untuk melunaskan urusan yang tertangguh sejak Perintah Kawalan Pergerakan (PKP) dikuat kuasakan.

Tinjauan Utusan Borneo, premis paling ramai menerima kunjungan pelanggan termasuklah pejabat Pos Malaysia untuk urusan kirim dan ambil barang serta urusan lain.

Memandangkan Prosedur Operasi Standad (SOP) jarak 1 meter yang diamalkan pihak pejabat Pos Malaysia membuatkan suasana di luar premis berkenaan sangat padat dengan pelanggan yang terpaksa berbaris panjang dalam tempoh masa yang lama.

Pelanggan Salleh Tahir,52, yang tiba di premis itu seawal jam 7 pagi menempuh suasana panas kerana terpaksa menunggu giliran untuk mengirim barang.

“Saya sampai sahaja di sini, memang sudah ramai orang untuk menunggu diberikan nombor giliran dan sehingga jam 12 tengah hari ini saya belum dapat berurusan lagi.

“Beratur panjang dalam tempoh yang lama ini juga membuatkan saya rasa takut dijangkiti wabak COVID-19 sebab kita tidak tahu orang yang datang di sini sihat atau tidak,” katanya.

Beliau berkata, tidak boleh salahkan pihak pejabat pos kerana mereka terpaksa melayan ramai pelanggan disamping mengikuti SOP yang ditetapkan kerajaan.

“Memang urusan di sini sangat memenatkan dan prosesnya sangat lambat hanya semata-mata kirim barang sahaja tetapi kita juga perlu hormati tindakan pihak pengurusan pos.

“Saya mengharapkan, pengurusan pos dapat mengambil inisiatif supaya orang ramai tidak datang berpusu-pusu di premis ini termasuklah cadangan buka sementara cawangan lain untuk pelbagai urusan,” katanya.

Situasi itu turut dirasai oleh Jusriani Arbain, 24, yang terpaksa beratur lebih 2 jam semata-mata untuk mengambil barang di sini.

“Saya terkejut bila sampai di pejabat pos kerana sudah ramai orang beratur di luar tidak seperti lazimnya sebelum PKP dilaksanakan.

“Ini kali pertama saya turun ke bandar sejak PKP dan memang lain dari kebiasaanya kerana dimana-mana ramai orang, jalan raya di bandar pun sesak,” katanya.

Katanya, walaupun lama menunggu tetapi beliau faham keadaan ini berlaku kerana pelanggan terlalu ramai dan SOP perlu dipatuhi pelanggan tidak boleh terlalu ramai berada di dalam pejabat berkenaan untuk berurusan.

“Saya melihat pejabat pos mematuhi SOP di dalam premisnya kerana hanya 15 orang sahaja boleh berurusan dalam satu-satu masa.

Namun, keadaan di luar premis memang agak sesak dan tidak mengikuti jarak 1 meter, keadaan itu sangat menakutkan kerana sesiapa sahaja boleh  terdedah dengan wabak.

“Diharapkan pihak pengurusan pejabat pos dapat membuat satu kaedah supaya orang tidak terlalu ramai berkumpul di luar premisnya,” katanya. – Utusan Borneo

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Melecur terkena renjatan elektrik

DUA pekerja kontraktor Electricity Sdn Bhd (SESB) melecur akibat terkena renjatan elektrik ketika menjalankan kerja penyelenggaraan kabel di tepi jalan di Jalan Putatan – Lok Kawi, Penampang hari ini.

Dalam kejadian 4 petang itu, kedua-dua mangsa berusia lingkungan 30-an melecur di beberapa anggota badan termasuk tangan dan muka.

Difahamkan, ketika kejadian mereka sedang menjalankan kerja penyelenggaraan di salah satu tiang pencawang sebelum berlaku renjatan elektrik.

Susulan itu, dua mangsa yang berada di atas tiang terkena renjatan.

Beberapa rakan sekerja mangsa kemudian segera membantu membawa turun mereka.

Ketua Polis Daerah Penampang, Deputi Superintendan Mohd Haris Ibrahim ketika dihubungi mengesahkan ada menerima panggilan daripada orang awam dan siasatan lanjut melawat mangsa di hospital untuk mengetahui keadaan mereka.

“Kedua-duanya sudah dibawa ke Hospital Queen Elizabeth (HQE) Kota Kinabalu untuk rawatan lanjut menggunakan ambulans dan jentera Unit Bantuan Perkhidmatan Kecemasan (EMRS),” katanya.

Sepasukan bomba dari Balai Bomba dan Penyelamat (BBP) Penampang turut berada di lokasi kejadian bagi membantu memberi rawatan awal kepada mangsa. – Harian Metro


(VIDEO) Tidak Puas Hati Ditegur Merokok Di Sekolah, Pelajar Tikam Gurunya 12 Kali Sampai Mati

Seorang pelajar lelaki berusia 16 tahun berang dimarahi gurunya kerana merokok di kawasan sekolah dalam kejadian di Manado, Indonesia.

Suspek kemudian pulang ke rumah untuk mengambil pisau dan kembali semula ke sekolah lalu menikam gurunya sehingga mati.

Lapor Tribun News, kejadian itu berlaku pada 21 Oktober lalu di SMK Ichthus Manado ketika suspek dan seorang lagi pelajar yang datang lewat ke sekolah didenda untuk menanam pokok bunga di kawasan sekolah.

Selesai menjalani denda tersebut, dua pelajar itu berehat dan merokok, sedangkan peraturan sekolah menetapkan kawasan sekolah adalah tempat larangan merokok.

Mereka kemudian didatangi oleh guru agama, Alexander Valentino Werupangkey, 54, menegur perbuatan mereka dan mengarahkan salah seorang daripada mereka pulang ke rumah.

Suspek pulang ke rumah dan mengambil pisau sebelum kembali ke sekolah untuk membalas dendam.

Saksi menunjukkan, mangsa yang baru mahu pulang ke rumah dengan menunggang motosikal dihalang oleh suspek yang kemudian menikamnya sebanyak 12 kali sehingga mangsa terjatuh.

Mangsa sempat bangkit dan meminta bantuan dari para pelajar dan guru berhampiran. Suspek pula terus melarikan selepas menyedari kehadiran beberapa individu di kawasan kejadian.

Mangsa dikejarkan ke hospital, malangnya sudah terlambat dan disahkan meninggal dunia akibat kesan tikaman.

Suspek berjaya ditahan dan didakwa di bawah Akta 340 Kanun Jenayah dan berdepan dengan hukuman penjara 20 tahun.


Vaksin Sinovac Berkesan Terhadap Varian Delta

KUALA LUMPUR: Sinovac Biotech Ltd, syarikat yang membangunkan vaksin Covid-19 CoronaVac, mempertahankan keberkesanan vaksin dua dosnya, termasuk terhadap varian Delta.

Jurucakap syarikat Liu Peicheng berkata, meskipun belum ada lagi data tersedia mengenai kesan perlindungannya, kajian membuktikan keberkesanan vaksin itu di beberapa negara seperti Brazil, Indonesia, Chile dan Turki yang menggunakannya secara meluas.

“Keberkesanannya melebihi 90 peratus terhadap jangkitan parah dan kemasukan ke hospital. Kami juga melihat bahawa kadar jangkitan selepas vaksinasi sangat rendah di negara-negara ini, dan gejala yang ringan dalam kebanyakan keadaan.

“Walaupun ada penurunan dalam kesan peneutralannya, vaksin Sinovac ketika ini (CoronaVac) tetap efektif terhadap varian Delta,” kata Liu, yang berpangkalan di ibu pejabat syarikat itu di Beijing, dalam jawapan bertulis kepada Bernama.

CoronaVac Sinovac, adalah vaksin tidak aktif dan antara vaksin Covid-19 paling banyak digunakan di dunia.

Namun, akhir-akhir ini terdapat kebimbangan mengenai keberkesanannya terutama terhadap varian yang lebih mudah berjangkit seperti Delta.

Pada 16 Julai lalu, kerajaan Malaysia menyatakan akan menghentikan penggunaan vaksin Sinovac di bawah Program Imunisasi Kebangsaan Covid-19 (PICK). Bagaimanapun, 14 juta dos vaksin masih tersedia untuk negeri dan syarikat swasta yang berminat, bermula bulan ini hingga September depan.

Sementara itu, mengenai keperluan suntikan penggalak, Liu berkata, walaupun penyelidikan Sinovac menunjukkan peningkatan kadar antibodi yang ketara seleps dos ketiga, syarikat itu masih mengkaji keperluannya dan prosedur lain yang berkaitan.

“Sinovac sedang giat menjalankan penyelidikan klinikal ke atas vaksin khusus varian baharu sebagai suntikan ketiga untuk meningkatkan imuniti.

Vaksin baharu itu akan memberikan perlindungan lebih tinggi khususnya terhadap varian Gamma dan varian Delta yang mudah berjangkit.

“Selepas penyelidikan selesai, kami akan mempertimbangkan keperluan untuk mengemukakan cadangan dos ketiga kepada Pertubuhan Kesihatan Sedunia (WHO) berdasarkan penemuan tersebut,” katanya.

Pengeluar ubat Pfizer dan rakannya BioNTech, baru-baru ini mengumumkan sudah memohon kelulusan pengawal selia Amerika Syarikat dan Eropah untuk menawarkan suntikan penggalak, mendakwa bahawa terdapat bukti menunjukkan individu lengkap divaksin juga berisiko besar terkena jangkitan kerana keberkesanan vaksin menurun selepas enam bulan.

Di rantau Asia Tenggara, Sinovac, pemaju dan pengeluar vaksin terkemuka di China, setakat ini sudah mengeksport lebih 150 juta dos vaksin ke negara termasuk Indonesia, Malaysia, Filipina, Thailand, Kemboja dan Singapura.

Sementara di Malaysia, syarikat China berkenaan bekerjasama dengan Pharmaniaga Bhd untuk membekalkan 14 juta dos vaksin Covid-19 secara pukal untuk anak syarikatnya, Pharmaniaga LifeScience Sdn Bhd (PLS), untuk dikilangkan di sini.

Kumpulan vaksin pertama, yang dihantar pada 27 Februari lalu, berjaya dilancarkan pada 18 Mac di bawah PICK dengan Pharmaniaga berjaya menghantar semua 12 juta dos vaksin kepada kerajaan bulan ini, lebih awal berbanding jadual.

Setakat ini, Liu berkata, Sinovac sudah menghantar sejumlah 16 juta dos vaksin ‘ready-to-fill’ dan vaksin siap kepada Malaysia pada separuh pertama 2021 dan syarikat akan membekalkan tiga juta lagi dos vaksin siap serta 4.44 juta dos ‘ready-to-fill’ pada bulan ini.

“Kerjasama antara Sinovac dan Pharmaniaga berjalan lancar. Dengan sokongan Sinovac, Pharmaniaga telah meningkatkan kemampuannya dan vaksin yang dihasilkan telah diluluskan untuk digunakan oleh Bahagian Regulatori Farmasi Negara (NPRA).

“Pada separuh kedua 2021, Sinovac akan terus memastikan kerjasama yang erat dengan Malaysia dan membantu memenuhi keperluan program vaksinasi Malaysia,” katanya.

Katanya, berdasarkan kemampuan pengeluaran tahunan sehingga dua bilion dos, syarikat itu yakin dapat menyokong program vaksinasi di lebih banyak negara. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


7 Cedera Bot Pelancong Terbakar Di Semporna

SEMPORNA: Tujuh pekerja sebuah pusat pelancongan cedera dalam satu kejadian letupan sebuah bot berhampiran Jalan Kastam, dekat sini, semalam.

Difahamkan, kejadian kira-kira jam 10.30 pagi itu mengakibatkan dua daripada mangsa kritikal manakala lima lagi separa dan masing-masing dihantar ke hospital Tawau untuk rawatan.

Sumber berkata, ketika kejadian, semua mangsa lelaki berumur 30-an berada dalam bot sedang menjalankan kerja-kerja pemindahan petrol dari sebuah tangki minyak yang bercampur dengan air.

Bagaimanapun, ketika kerja pemindahan dilakukan, berlaku letupan secara tiba-tiba pada tangki minyak berkenaan menyebabkan sebahagian mangsa terpelanting ke laut.

Jurucakap Balai Bomba dan Penyelamat (BBP) Semporna berkata, kejadian itu menyebabkan mangsa melecur pada beberapa anggota badan termasuk dua daripadanya kritikal.

“Bomba menerima panggilan kejadian itu pada 1.16 petang iaitu selepas semua mangsa dihantar hospital bagi menerima rawatan lanjut,” katanya.

Sementara itu, Pesuruhjaya Polis Sabah Datuk Zaini Jass ketika dihubungi mengesahkan kejadian dan masih menunggu laporan lengkap mengenai insiden itu.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa banjir, tanah runtuh Sulawesi meningkat

Jakarta: Angka kematian akibat banjir dan tanah runtuh di Sulawesi Selatan, Indonesia meningkat kepada 68 orang, manakala ribuan lagi hilang tempat tinggal selepas kediaman masing-masing musnah, kata pihak berkuasa negara itu hari ini.

AFP melaporkan, kira-kira 6,700 penduduk di 14 wilayah kawasan itu terpaksa dipindahkan ke kawasan penempatan sementara, termasuk sekolah, khemah dan masjid.

Bilangan mangsa yang dipindahkan itu meningkat dua kali ganda sejak Jumaat lalu selepas pihak berkuasa berjaya masuk ke kawasan dan daerah terpencil.

Bagaimanapun, enam orang masih dilaporkan hilang dalam bencana terbabit.

“Ada juga mangsa yang mula pulang dan membersihkan rumah mereka selepas hujan mula reda,” kata Ketua Agensi Bencana Tempatan, Syamsibar.

Daerah Gowa adalah paling teruk terjejas apabila sekurang-kurangnya 45 penduduk dilaporkan mati.

Menurut Syamsibar, kerajaan tempatan turut menyediakan dapur terbuka dan klinik kecemasan untuk mangsa selain bantuan mula disalurkan ke daerah terjejas. – AFP


Kedai Gunting Rambut Masih Tidak Boleh Buka

PUTRAJAYA: Kementerian Kesihatan tidak membenarkan kedai gunting rambut beroperasi berikutan terdapat kes di luar negara yang mana virus berkenaan menjangkiti individu yang menggunakan perkhidmatan terbabit.

Ketua Pengarah Kesihatan, Datuk Dr Noor Hisham Abdullah berkata, pihaknya perlu memantau situasi COVID-19 di negara ini dengan teliti sebelum membenarkan beberapa sektor untuk beroperasi semula secara berperingkat.

Dalam tempoh dua minggu kementerian akan melihat sama ada terdapat pertambahan kes atau sebaliknya sebelum boleh membenarkan sektor lain untuk beroperasi.


Tujuh Lagi Lokaliti Di Sabah Kena PKPD

PUTRAJAYA: Kerajaan akan melaksanakan Perintah Kawalan Pergerakan Diperketat (PKPD) di tujuh lokaliti di Sabah.

Menteri Kanan Keselamatan, Ismail Sabri Yaakob berkata, pelaksanaan PKPD selama 14 hari bermula 9 Jun hingga 22 Jun ini susulan berlaku peningkatan jangkitan Covid-19.

Di Sabah PKPD membabitkan lima lokaliti di Tawau, iaitu Kampung Tanjung Batu Darat,Taman Apas Permai, Bandar Sri Indah, Taman Megah Jaya dan Jalan Budi, Sri Tanjung.

“Sehingga kini, KKM melaporkan sebanyak 10 kes positif telah direkodkan di Kampung Tanjung Batu Darat, Taman Apas Permai (18 kes), Bandar Sri Indah (36 kes), Taman Megah Jaya (14 kes) dan 10 kes di Jalan Budi, Sri Tanjung,” katanya ketika melaporkan perkembangan harian pelaksanaan PKP.

PKPD turut membabitkan Taman Perdana, Lahad Datu apabila lapan individu dikesan positif selepas 66 saringan dibuat.

Sementara itu Kampung Narandang, Kudat, juga dilaksanakan PKPD selepas 16 kes positif direkodkan hasil dari 31 saringan.

Sementara itu Ismail turut memaklumkan kerajaan bersetuju menamatkan PKPD di dua Lokaliti di Putatan, Sabah iaitu Taman Seri Ketiau dan Taman Desa Seri Ketiau, Kampung Sungai Imam, Tawau bermula esok.

Ismail turut memaklumkan, pihak polis semalam menahan 1,214 individu atas kesalahan ingkar SOP Seramai 1,107 individu daripada jumlah itu dikompaun manakala 107 lagi direman.

“Antara kesalahan direkodkan ialah, tiada penjarakan fizikal (267), tidak memakai pelitup muka (224), gagal merekod butiran diri/daftar masuk premis (158), tidak mematuhi arahan kawalan pergerakan (134), membawa penumpang berlebihan (103), aktiviti pusat hiburan (24) dan lain-lain kesalahan (304),” katanya.

Menurutnya, dalam tempoh sama menerusi Operasi Benteng pihak berkuasa menangkap 11 pendatang asing tanpa izin (PATI) serta merampas dua bot dan tiga kenderaan darat.

Ismail berkata, pihak Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) semalam juga melakukan 2,301 Pemeriksaan Khas Pematuhan SOP sepanjang PKP dan daripada jumlah itu, 2,281 premis mematuhi SOP manakala 20 premis dikompaun kerana tidak mematuhi SOP.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penumpang Pesawat Filipina Diwajibkan Pakai PPE

MANILA: Ramai beranggapan bahawa pemakaian peralatan perlindungan diri (PPE) hanya melibatkan petugas kesihatan sahaja.

Namun, tidak di Filipina apabila penumpang pesawat turut diwajibkan memakai PPE untuk menaiki penerbangan.

Arahan tersebut dilaksanakan selepas kes di negara itu menunjukkan lonjakan sehingga lebih 500,000 kes.

Pertambahan kes itu berlaku ketika Filipina berdepan kritikan kerana gagal membuat keputusan dalam memperoleh vaksin COVID-19.

Pada Isnin, jangkitan baharu di Filipina direkodkan sebanyak 2,163, menjadikan jumlah kini 502,736, kedua tertinggi di Asia Tenggara dengan 9,909 kes kematian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Tahan 12 Nelayan Vietnam buru gamat di Kudat

Seramai 12 nelayan Vietnam yang menceroboh perairan negara untuk mencuri hasil gamat berputih mata apabila mereka ditahan Agensi Penguatkuasaan Maritim Malaysia (APMM) di Kudat, Sabah, semalam.

Dalam operasi jam 8.30 pagi itu, semua warga Vietnam berusia lingkungan 20 hingga 50 tahun itu ditahan ketika sedang leka memproses hasil gamat yang disyaki ditangkap secara haram di perairan negara ini.

Kumpulan warga asing itu ditahan di atas dua bot berasingan di kedudukan sekitar 13 Batu Nautika Timur Laut, Pulau Tigabu, di sini, selepas dilihat dalam keadaan mencurigakan.

Pengarah Zon Maritim Kudat, Komander Maritim Boon Chin Chau berkata, hasil pemeriksaan awal mendapati kedua-dua bot terbabit menggunakan nombor bot pendaftaran Malaysia.

Katanya, semua pekerja bot nelayan berkenaan juga masuk secara sah ke negara ini berdasarkan kepada dokumen yang dikemukakan.

“Ini adalah kes ketiga yang membabitkan tangkapan gamat di Perairan Kudat pada bulan ini. Bot-bot seperti ini menggunakan peralatan yang diharamkan.

“Malah, lesen yang dikeluarkan kepada mereka juga adalah untuk menangkap ikan menggunakan pukat atau rawai dan bukannya lesen bagi mengambil gamat,” katanya.

Boon berkata, pihaknya akan melakukan siasatan lanjut dan merujuk kepada agensi berkaitan seperti Jabatan Perikanan Malaysia dan Jabatan Imigresen Malaysia.

“Gamat yang berjaya dirampas kali ini dianggarkan seberat 450 kilogram.

“Kedua-dua bot serta semua warga asing berkenaan ditahan untuk disiasat mengikut Akta Perikanan 1985 kerana disyaki menggunakan peralatan yang tidak dibenarkan” katanya.

Sehubungan itu Boon berkata, Pihak Maritim Malaysia akan terus meningkatkan rondaan dan penguatkuasaan dari semasa ke semasa dalam usaha membanteras dan mengurangkan perlanggaran undang-undang di Zon Maritim Malaysia.

Katanya, orang ramai juga dinasihatkan untuk menghubungi Malaysian Emergency Respond System (MERS 999) atau Pusat Operasi Maritim Kudat di talian 088-611858, sekiranya mempunyai sebarang maklumat berhubung jenayah atau kejadian kemalangan yang berlaku di perairan negara.


Kerajaan tak cukup duit tunai janji MA63 pada Sabah

Menteri Kewangan Lim Guan Eng menjelaskan kerajaan Pakatan Harapan (PH) ketika ini tidak dapat memberikan 40 peratus hasil pendapatan negeri itu seperti yang dipersetujui dalam Perjanjian Malaysia 1963 (MA1963) kerana “tak cukup duit”.

Jelas Lim, kerajaan tidak ingin melengahkan perkara itu namun ia adalah kerana mengambil kira situasi ekonomi negara.

“Kita mahu berikan semula apa yang kita janjikan kepada Sabah.

“Tapi bagaimana kita mahu buat kalau kita (kerajaan) tak cukup duit?” kata Lim dipetik The Star.

Lim yang juga anggota parlimen Bagan memohon agar kerajaan PH diberikan masa untuk memulihkan situasi kewangan negara.

“Kita pulihkan situasi kewangan negara dulu, kita mahu elak negara bankrap,” katanya dipetik sebagai berkata.

Bagaimanapun, tambah Lim, melalui Belanjawan 2019, peruntukan untuk Sabah telah dinaikkan.

Kerajaan persekutuan memperuntukkan RM5 bilion bagi negeri itu pada tahun hadapan berbanding RM4.1 bilion pada tahun lalu. – malaysiakini


DAP Minta Bincang Pengganti Maszlee Malik

BUTTERWORTH: DAP berharap perbincangan dapat diadakan antara parti dalam Pakatan Harapan (PH) sebelum memutuskan bakal pengganti Dr Maszlee Malik sebagai Menteri Pendidikan.

Setiausaha Agung DAP, Lim Guan Eng, berkata ini kerana parti itu juga mempunyai pandangan sendiri berhubung perkara berkenaan dan lebih baik ia dibincangkan terlebih dahulu.

“Lebih baik kita bincang bersama dalam mesyuarat PH. Tentu parti ada pandangan masing-masing. (Bincang) itu lebih elok,” katanya.

Beliau berkata demikian pada sidang media selepas merasmikan projek naik taraf blok 826 Kuarters Kastam Bagan Jermal, di sini, hari ini.

Menjawab spekulasi mengatakan Ahli Parlimen Jeli, Datuk Seri Mustapa Mohamed bakal menggantikan Maszlee, Guan Eng berkata, beliau tidak tahu mengenainya tetapi yakin menteri baru yang bakal dilantik kelak adalah seseorang daripada PH.

Beliau juga enggan mengulas berhubung cadangan sesetengah pihak yang mahu ahli akademik menjadi menteri pendidikan sebaliknya menyerahkan perkara itu kepada Perdanq Menteri, Tun Dr Mahathir Mohamad.

Khamis lalu, Maszlee mengumumkan peletakan jawatannya sebagai menteri pendidikan pada sidang media khas di Putrajaya, selepas mengadakan pertemuan dengan Dr Mahathir.

Perdana Menteri dalam kenyataan yang dikeluarkan pejabatnya pada hari sama berkata pengganti Maszlee akan diumumkan sedikit masa lagi.

Berhubung rombakan Kabinet pula, Guan Eng berkata, perkara itu tidak pernah dibincangkan dengan Perdana Menteri biarpun sudah beberapa kali pertemuan diadakan, sebaliknya menyerahkan kepada Dr Mahathir untuk membuat keputusan.

“Selalu jumpa Perdana Menteri tapi perkara ini tidak pernah ditimbulkan.

“Kita selalu bincang tentang urusan berkaitan kementerian kewangan. Apa yang saya bincang dengan Perdana Menteri biarlah sulit,” katanya.

Sementara itu, Guan Eng yang juga Menteri Kewangan berkata, sejumlah RM438,000 disalurkan kepada Jabatan Kastam Diraja Malaysia (JKDM) menerusi kementeriannya bagi membaiki lapan unit kuarters kastam di Bagan Jermal.

Katanya, kerja baik pulih siap sepenuhnya dalam tempoh 12 minggu menerusi tender terbuka dan sudah boleh diduduki semula bulan depan.

“Blok ini sudah terbiar dan diabaikan lebih 20 tahun tetapi hari ini kita buat kerja baik pulih supaya ia dapat berfungsi semula dengan baik,” katanya.


17 hari dilambung ombak

TERPAKSA meminum air laut untuk menghilangkan dahaga dan melakukan pelbagai ikhtiar untuk meneruskan hidup selepas hanyut di laut sejauh lebih 370 kilometer selama 17 hari.

Itu azab yang terpaksa dilalui seorang bapa dan tiga anaknya termasuk seorang anak perempuan yang hanyut dari perairan Rio Tuba, Palawan, Filipina ke pantai Kuala Meruap, Lahad Datu pada tahun lalu sebelum diselamatkan pada Januari lalu.

Mangsa berketurunan Tagalog dikenali sebagai John Bahande, 59, dan tiga anaknya iaitu Idad John Fred, 12; Edad Jiezl, 10, dan Alfredo, 7, ditemui dalam keadaan lemah, kurus dan tidak berdaya sebelum diselamatkan nelayan pada 11 Januari lalu.

Menurut John, sebelum kejadian dia yang bekerja sebagai peraih ikan dalam perjalanan dari Pulau Bugsuk, Palawan menuju ke tempat tinggal mereka di Rio Tuba pada 24 Disember tahun lalu.

Katanya, ketika itu adalah musim Monsun dan ketika dalam perjalanan pulang menggunakan sebuah bot mereka terkena ribut.

“Bot kami kemudian dihanyutkan ribut sehingga tidak tahu berada di mana. Dalam masa sama, minyak enjin bot juga habis dan tidak mampu melakukan apa-apa.

“Kami hanya mampu duduk diam dalam bot kerana tidak melihat apa daratan,” katanya ketika ditemui di Kuala Meruap, Lahad Datu, kelmarin.

John berkata, selepas hanyut mereka masih ada bekalan makanan seperti ikan mentah yang dibeli sebelum itu.

“Namun, ikan mentah berkenaan hanya mampu bertahan untuk beberapa hari saja. Begitu juga dengan air minuman kami.

“Untuk membasahkan tekak, kami meminum sedikit air laut kerana terlalu haus. Kami juga berjaya mengumpulkan air hujan, tetapi kerana tiada tempat mengisinya menyebabkan tidak banyak yang dapat dikumpulkan.

“Sehinggalah pada 9 Januari, kami sampai di pantai dekat sini dan kemudiannya terdampar dalam bot di situ selama tiga hari,” katanya.

Jelasnya, mereka kemudiannya ditemui nelayan dan diberikan makanan serta pakaian pada 11 Januari.

Mengulas lanjut, John berkata, ketika tiba di pantai itu, mereka hanya tidur di atas pasir dan bernasib baik apabila ada beberapa nelayan memberikan bantuan peralatan pelapik.

“Beberapa hari kemudian, saya mengambil keputusan untuk membuat pondok agar ada tempat berteduh ketika berada di Pantai Kuala Meruap yang menjadi lokasi perhentian nelayan.

“Saya terpaksa memotong papan bot untuk dijadikan pondok dan dengan bantuan nelayan akhirnya kami ada tempat berlindung.

“Selama tinggal di sini, saya bekerja mendapatkan kunau (kerang) untuk dijual supaya kami mampu mengumpul duit untuk pulang ke tempat asal,” katanya.

Menurut John, dia berterima kasih kepada nelayan yang banyak memberi bantuan kepada mereka sekeluarga. – Harian Metro


Kes Covid-19 Semakin Berkurangan Tapi Belum Berakhir – Pengarah Kesihatan Sabah

KOTA KINABALU: Jabatan Kesihatan Negeri Sabah (JKNS) ingin mengingatkan bahawa bilangan kes COVID-19 yang dilaporkan semakin berkurangan bukan bermakna wabak berkenaan sudah berakhir.

Pengarah Kesihatan Negeri Sabah Datuk Dr Christina Rundi berkata, JKNS ingin menyeru kepada orang ramai untuk terus mengamalkan norma-norma baharu disemua lapisan masyarakat tidak kira di rumah, di kedai atau di mana-mana sahaja.

“Jika kita leka dan tidak memandang serius perkara ini, tidak mustahil jangkitan COVID-19 boleh menular semula.

“JKNS ingin memaklumkan sehingga 31 Mei 2020, jumlah kes COVID-19 bagi Sabah kekal 346 kes.

“Pada 30 Mei lalu, sejumlah 1,224 ujian telah dijalankan menjadikan jumlah kumulatif ujian bagi negeri ini berjumlah 90,370.

“Daripada jumlah ujian yang dijalankan itu, dua sampel positif merupakan sampel ulangan,” katanya dalam satu kenyataan di sini.

Beliau berkata, sepanjang tempoh pengawalan penularan jangkitan COVID-19, Unit Inspektorat dan Perundangan (UIP) JKNS bersama agensi lain dalam Operasi Bersepadu PKP telah memeriksa sebanyak 3,886 premis pada 30 Mei 2020.

Katanya, daripada pemeriksaan berkenaan, terdapat dua kedai serbaneka di Sandakan telah diarah tutup berdasarkan Akta Pencegahan dan Pengawalan Penyakit Berjangkit 1988 (Akta 342) kerana gagal mematuhi penjarakan sosial.

Menurutnya lagi, sehingga 30 Mei lalu, seramai 7,366 orang sedang menjalani perintah Home Quarantine dan seramai 1,236 orang masih berada di 48 buah Pusat Kuarantin di seluruh negeri  dan tidak ada pelanggaran dilaporkan.

“JKNS ingin menegaskan bahawa setiap individu yang diarahkan untuk dikuarantin perlu melaksanakan perintah ini dengan penuh tanggungjawab,” katanya.

Dalam pada itu, Christina juga menjelaskan JKNS ingin menasihatkan orang ramai terutamanya generasi muda untuk tidak terpedaya dan mudah dieksploitasi oleh industri tembakau yang menggunakan pelbagai teknik licik untuk mempengaruhi generasi muda supaya merokok.

Katanya, kajian TECMA 2016 menunjukkan generasi muda sudah berjinak-jinak dengan rokok dan vape semasa di bangku sekolah lagi. Tren ini amatlah merunsingkan dan perlu dibendung dari awal.

“Untuk makluman semua, jangkitan COVID-19 dalam kalangan mereka yang merokok akan mengakibatkan komplikasi yang teruk berbanding dengan mereka yang tidak merokok.

“JKNS berharap wabak COVID-19 ini mencipta permulaan baharu kepada semua perokok dan kesedaran kepada generasi muda untuk menjauhi sebarang bentuk amalan merokok demi kesihatan diri dan keluarga mereka,” katanya.

Untuk makluman juga katanya, JKNS menyediakan perkhidmatan Klinik Berhenti Merokok di 23 buah hospital kerajaan dan 58 klinik kesihatan di seluruh negeri.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tikam Bekas Kekasih & Bayi 4 Bulan Selepas Bertengkar Mengenai Bayaran Nafkah Anak

Ibu dan bayi berusia empat bulan mati ditikam sebelum rumah mereka di Memphis, dibakar.

Heather Cook, 32, dan bayinya, Bentley, ditemui mati dalam rumah mereka pada pagi Jumaat lalu.

Suspek, Enoch Zarceno-Turner, 25, telah didakwa membunuh termasuk dua pertuduhan lain iaitu membakar dan mendera bayi berkenaan.

Apabila bomba tiba di tempat kejadian, mereka menemui mayat si ibu dan bayi terbaring dengan kesan tikaman yang menjadi punca kematian.

Enoch merupakan bapa kepada bayi berkenaan dan pasangan itu dilaporkan kerap bertengkar mengenai isu hak penjagaan di mana Enoch gagal memberi wang saraan kepada Cook untuk menyara anak mereka.

Dua minggu sebelum kejadian itu, Cook berkongsi mengenai masalah yang dihadapinya di Facebook Group Single Moms (ibu tunggal).

Dalam kenyataan itu, Cook mendedahkan Enoch tidak pernah datang berjumpa dengan bayinya sejak lahir. Lebih teruk lagi, Cook mendapati lelaki itu mempunyai teman wanita lain selama enam tahun dan Cook merupakan teman wanita yang kedua.

Apabila Cook memfailkan tuntutan bayaran saraan untuk Bentley, Enoch muncul dan mengajaknya berbincang.

Enoch tidak percaya Cook sanggup membuat tuntutan itu dan mula menceritakan bahawa dia mengalami masalah kewangan, ditinggalkan teman wanita dan menyalahkan Cook di atas semua masalah yang timbul.

Sedangkan Enoch banyak menghabiskan wangnya untuk membeli alkohol dan beli aksesori keretanya.

Jelas Cook, kesemua masalah itu timbul disebabkan tindakan Enoch sendiri yang tidak jujur dalam perhubungan mereka.

Namun Enoch menegaskan dia tetap tidak mahu bertanggungjawab ke atas anak itu.

Susulan kejadian itu, suspek ditahan polis pada jam 2.30 pagi 13 September lalu.

Enoch mengaku singgah di rumah Cook pada pagi itu dan apabila dia masuk melalui tingkap belakang, dia mendapati Cook dan anaknya telah mati dan terus melarikan diri dari tempat kejadian tanpa menghubungi ambulans mahupun polis.

Ketika ditahan, suspek juga kerap mengubah kenyataannya.


BN Dahului PRK Slim Lebih 9,000 Undi

SLIM RIVER: Keputusan tidak rasmi Suruhanjaya Pilihan Raya menunjukkan calon Barisan Nasional, Mohd Zaidi Aziz mendahului Pilihan Raya Kecil Dewan Undangan Negeri Slim dengan majoriti selesa.

Berdasarkan pengiraan 50 daripada 56 saluran peti undi setakat ini, Zaidi memperoleh 11,352 undi, manakala 2 calon bebas, Amir Khusyairi Mohamad Tanusi mendapat 1,861 undi dan Santhara Sekaran Subramaniam meraih 242 undi.

Ini menunjukkan BN mendahului dengan majoriti 9,491 undi.

Semua 12 pusat mengundi ditutup 5.30 petang tadi.

Seramai 14,342 pengundi atau 60% daripada 23,094 pemilih berdaftar keluar mengundi setakat 3 petang tadi.

PRK DUN Slim diadakan berikutan kematian penyandangnya, Mohd Khusairi Abdul Talib pada 15 Julai lalu akibat serangan jantung.

Khusairi menjadi Adun Slim sejak Pilihan Raya Umum ke-11 pada 2004.

Pada PRU14, beliau berjaya mempertahankan kerusi itu dengan majoriti 2,183 undi, menewaskan calon PPBM yang bertanding atas tiket PKR, Mohd Amran Ibrahim dan calon PAS, Muhammad Zulfadli Zainal.

PRK DUN Slim ialah PRK ke-2 yang diadakan dalam normal baru susulan penularan Covid-19 selepas PRK DUN Chini bulan lalu.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Sandakan patahkan cubaan seludup keluar migran, barangan

SANDAKAN, 9 Feb – Pasukan Polis Marin (PPM) Sandakan berjaya mematahkan cubaan menyeludup keluar 10 orang dan barangan ke negara jiran malam tadi.

Komander PPM Wilayah 4 Sabah ACP Mohamad Pajeri Ali berkata ketika ditahan, suspek seorang lelaki berumur 49 tahun yang merupakan juragan warga asing sebuah kapal nelayan yang membawa migran dan barangan itu, mengaku tidak mempunyai kebenaran pihak berkuasa untuk berbuat demikian.

“Bertindak atas maklumat yang disalurkan oleh Unit Risikan Marin (URM), satu operasi Op Pensura yang dilaksanakan oleh bot ronda RH 55 PPM Sandakan berjaya mengesan sebuah kapal nelayan yang menghala ke arah laut lepas di perairan Pulau Berhala pada jam lebih kurang 10.40 malam tadi.

“Hasil pemeriksaan teliti yang dijalankan mendapati terdapat seramai 10 orang penumpang yang berumur antara 22 hingga 58 tahun dan tidak memiliki keterangan diri yang sah,” katanya dalam kenyataan di sini hari ini.

Menurut Mohamad Pajeri, turut ditemui 11 tong gas LPG Petronas dan dua lagi jenama MyGaz, serta 12 gelen minyak petrol dipercayai untuk dibawa ke negara jiran disyaki untuk pasaran di sana.

Beliau berkata penumpang terbabit turut mengaku ingin ke Pulau Tabawan, Filipina tanpa melalui jalan yang diwartakan.

“Turut dirampas ialah sebuah kapal nelayan berserta enjin. Jumlah keseluruhan rampasan dianggarkan bernilai RM96,200,” katanya.

Tangkapan dan barang rampasan dibawa ke Markas Operasi Pasukan Polis Marin Sandakan untuk tindakan lanjut.

Kes disiasat di bawah Seksyen 26 (J) Akta Antipemerdagangan Orang dan Antipenyeludupan Migran (ATIPSOM) 2007 (Pindaan 2010) atas kesalahan membawa migran yang diseludup dan boleh dihukum penjara tidak lebih 15 tahun dan denda maksimum RM250,000 atau kedua-duanya, jika sabit kesalahan.

Bagi barangan yang cuba diseludup keluar, kes disiasat di bawah Akta Kawalan dan Bekalan 1961, yang boleh didenda maksimum RM1 juta atau penjara tidak lebih tiga tahun atau kedua-duanya.

Kes itu turut disiasat di bawah Peraturan-peraturan Jabatan Pelabuhan dan Dermaga Sabah (JPDS) kerana membawa penumpang dan barangan tanpa lesen.


71 Kes Baharu Covid-19, 63 Daripadanya Di Sabah

KUALA LUMPUR: Jangkitan baharu Covid-19 dalam negara kembali kepada dua angka kepada 71 kes hari ini, menjadikan jumlah kumulatif kes keseluruhan penularan wabak itu sebanyak 10,576 kes setakat ini.

Ketua Pengarah Kesihatan Tan Sri Dr Noor Hisham Abdullah berkata, daripada 71 kes baharu yang dilaporkan itu, dua kes import yang mendapat jangkitan di luar negara dan bakinya 69 kes penularan tempatan.

Beliau berkata, kes import itu membabitkan dua individu bukan warganegara.

Bagi 69 kes penularan tempatan, katanya, sebanyak 43 kes membabitkan warganegara manakala 26 bukan warganegara.

“Kes baharu Covid-19 hari ini Sabah kekal tertinggi 63 kes antaranya 10 Kluster Laut dan 47 Kluster Bangau-bangau.

“Kedah empat kes dan Selangor tiga kes serta tiada kluster baharu,” katanya dalam satu kenyataan hari ini.

Dr Noor Hisham berkata, 64 kes yang pulih hari ini, menjadikan jumlah kumulatif kes pulih sepenuhnya daripada Covid-19 sebanyak 9,666 kes iaitu 91.4 peratus.

Katanya, jumlah kes aktif dengan kebolehjangkitan Covid-19 adalah 777 kes dan mereka sudah diasingkan serta diberi rawatan.

“Sehingga kini, enam pesakit positif Covid-19 dirawat di Unit Rawatan Rapi (ICU) dengan dua daripadanya memerlukan bantuan pernafasan,” katanya.

Dalam pada itu, tiada kematian berkaitan jangkitan Covid-19 dilaporkan kepada Pusat Kesiapsiagaan dan Tindak Cepat Krisis Kebangsaan (CPRC) setakat 12 tengah hari ini menjadikan jumlah kumulatif kes kematian kekal 133 kes.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga RON97 Naik 7 Sen, RON95 & Diesel Kekal

KUALA LUMPUR: Harga runcit petrol RON97 naik tujuh sen seliter kepada RM2.47 sen manakala harga petrol RON95 dan diesel kekal, masing-masing pada RM2.05 dan RM2.15 seliter bagi tempoh 18 hingga 24 Mac.

Kementerian Kewangan dalam kenyataan hari ini memaklumkan harga baharu itu berdasarkan penetapan harga runcit mingguan produk petroleum menggunakan formula Mekanisme Harga Automatik (APM.

“Bagi melindungi pengguna daripada kenaikan minyak dunia, kerajaan akan mengekalkan harga siling RON95 pada RM2.05 seliter dan diesel pada RM2.15 seliter, walaupun harga pasaran bagi kedua-dua produk meningkat melangkaui harga siling semasa,” menurut kementerian dalam kenyataan hari ini.

Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara, menurut kenyataan itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemilihan Shafie Sebagai ‘PM’ Dipersetujui DAP, AMANAH, WARISAN – Tun M

KUALA LUMPUR: Tun Dr Mahathir Mohamad berkata cadangan supaya Presiden WARISAN, Datuk Seri Mohd Shafie Apdal menjadi calon Perdana Menteri bagi Pakatan Harapan (PH) dan sekutunya dipersetujui sebulat suara dalam pertemuan tidak rasmi gabungan itu kelmarin.

Dr Mahathir dalam kenyataan petang tadi berkata, perbincangan tidak rasmi itu dihadiri Shafie, Presiden AMANAH, Mohamad Sabu; beberapa pimpinan DAP termasuk Setiausaha Agung, Lim Guan Eng; Tan Kok Wai, Anthony Loke, M Kulasegaran dan Liew Chin Tong. Datuk Seri Mukhriz Mahathir dan Datuk Wira Marzuki Yahya turut hadir.

“Kami membincangkan banyak perkara berkaitan keadaan negara pada masa kini dan masing-masing melahirkan rasa risau terhadap beberapa perkembangan semasa.

“Dalam perbincangan, saya terbuka kepada apa juga cadangan termasuk saya tidak dicalon sebagai bakal Perdana Menteri, justeru antara cadangan yang dikemukakan ialah pencalonan Shafie sebagai Perdana Menteri,” katanya.

Selain menyatakan sokongan penuh terhadap calon baharu bakal Perdana Menteri berkenaan, Dr Mahathir berkata mesyuarat mencapai persetujuan untuk mencadangkan Presiden PKR, Datuk Seri Anwar Ibrahim dan Datuk Seri Mukhriz Mahathir, masing-masing sebagai calon Timbalan Perdana Menteri I dan Timbalan Perdana Menteri II.

Mengulas asas pencalonan, Dr Mahathir menjelaskan Shafie adalah antara pemimpin asal yang menentang kerajaan kleptokrasi, sejak PRU-14 sehingga menyaksikan Presiden WARISAN itu menjadi mangsa penyingkiran daripada Kabinet oleh Datuk Seri Najib Razak.

Sehubungan itu, Dr Mahathir menaruh kepercayaan pendekatan untuk mengetengahkan Ahli Parlimen Semporna itu berupaya merapatkan lagi hubungan antara Semenanjung, Sabah dan Sarawak.

“Saya juga percaya apa yang kita cadangkan ini dapat diterima oleh rakyat sebagai bukti bahawa personaliti dalam pemimpin parti pembangkang tidak utamakan kedudukan dan jawatan,” katanya.

Dr Mahathir berkata, beliau juga akan mengemukakan usul tidak percaya terhadap Perdana Menteri, Tan Sri Muhyiddin Yassin apabila Dewan Rakyat bersidang bulan depan.

Sementara itu, Mohamad Sabu dan Guan Eng, dalam kenyataan bersama berkata usul untuk mengangkat Shafie sebagai calon Perdana Menteri ialah pilihan baharu untuk merealisasikan usaha mengembalikan mandat rakyat.

Bagaimanapun, cadangan itu disifatkan perlu dibincangkan di peringkat kepimpinan pusat AMANAH dan DAP terlebih dahulu, selain dibawa ke mesyuarat Majlis Presiden Pakatan Harapan (PH) untuk diputuskan secara bersama.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,272 Anggota Polis Kota Kinabalu Bertugas Pantau Pematuhan SOP Aidilfitri

KOTA KINABALU, 22 Mei: Ibu Pejabat Polis Daerah (IPD) Kota Kinabalu menugaskan seramai 1,272 anggota untuk memantau aktiviti sambutan Aidilfitri, bagi memastikan penduduk sentiasa mematuhi prosedur operasi standard (SOP) ditetapkan kerajaan Sabah sepanjang musim perayaan itu.

Ketua Polis Daerah Kota Kinabalu ACP Habibi Majinji berkata kesemua anggota akan digerakkan mulai esok dengan hampir 30 pasukan pemantau ditempatkan di seluruh bandar raya ini termasuk di Inanam, Manggatal dan Pulau Gaya.

“Pemantauan akan dikuatkuasakan mulai esok. Ini untuk memastikan penduduk mematuhi SOP ditetapkan kerajaan negeri sebagai usaha membasmi penularan COVID-19,” katanya kepada pemberita di sini, hari ini.

Beliau berkata Sekatan Jalan Raya (SJR) di sekitar Kota Kinabalu juga akan dikurangkan kepada dua SJR sahaja melibatkan jalan masuk utama ke pusat bandar bagi memudahkan anggota membuat pemantauan SOP.

Mengulas lanjut, Habibi berkata kes jenayah indeks di Kota Kinabalu menurun sejak Perintah Kawalan Pergerakan (PKP) dikuatkuasakan iaitu sebanyak 51.52 peratus bermula 18 Mac hingga 15 Mei berbanding tempoh sama pada tahun lepas.

Dalam tempoh PKP juga, polis Kota Kinabalu turut menangkap seramai 166 individu atas pelbagai kesalahan jenayah termasuk membekal dan memiliki dadah serta terlibat dalam penyalahgunaan dadah dengan jumlah rampasan dianggarkan bernilai RM137,393.60, katanya. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Saringan Covid-19 Masih Wajib Di Labuan

LABUAN: Pelawat dari seluruh negara yang memasuki Labuan masih perlu menjalani saringan Covid-19 mandatori di pintu masuknya, sama ada melalui terminal feri atau Lapangan Terbang Labuan, menurut kata Pengarah Jabatan Kesihatan Labuan, Dr Ismuni Bohari.

Saringan itu bertujuan mengenal pasti simptom dan sejarah perjalanan (melalui aplikasi MySejahtera) yang merupakan sebahagian usaha Jabatan Kesihatan Labuan membendung penularan Covid-19.

Ismuni berkata, individu yang mempunyai gejala akan diarahkan menjalani kuarantin, manakala yang tiada gejala, tetapi dari zon merah dikehendaki menjalani kuarantin kendiri.

“Pelawat dari bahagian lain – Semenanjung, Sabah dan Sarawak – perlu membuktikan keputusan negatif Covid-19 tiga hari sebelum tiba di sini.

“Mereka yang telah menjalani ujian ‘polymerase chain reaction’ (PCR) Covid-19 dan belum memperoleh keputusannya, harus menunjukkan resit ujian sebagai bukti. Tidak perlu jalani ujian berulang, tetapi pegawai kesihatan kami (di pintu masuk) akan memberi mereka gelang untuk kuarantin kendiri sehingga keputusan diperoleh.”

Katanya, saringan itu masih dijalankan di pintu masuk kerana Labuan mencatatkan 53 kes aktif, dengan empat pesakit dirawat di unit rawatan rapi Hospital Labuan.

Beliau berkata, pelawat dari Labuan yang melawat Sabah, Sarawak dan Semenanjung melebihi tiga hari, perlu menjalani ujian Covid-19 semula setibanya di pintu masuk Labuan.

“Pelaksanaan semula perintah kawalan pergerakan pemulihan tidak bermaksud Labuan bebas daripada jangkitan, tetapi kes adalah stabil ke arah sifar.”

Katanya, kes positif dikesan hampir setiap hari di terminal feri.

“Rakyat khususnya komuniti perniagaan perlu mematuhi SOP dalam menjalankan perniagaan. Sekiranya berlaku lonjakan kes Covid-19, kemungkinan Labuan sekali lagi diletakkan di bawah sekatan pergerakan.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sayap Pemuda Parti Kerajaan Sokong Shafie Jadi Perdana Menteri

KOTA KINABALU: Sayap Pemuda parti-parti kerajaan Sabah melihat cadangan pencalonan Datuk Seri Panglima Mohd Shafie Apdal sebagai Perdana Menteri satu peluang terbaik untuk mengembalikan autonomi Sabah dan Sarawak.

Dalam satu kenyataan bersama hari ini, sayap Pemuda Parti Warisan Sabah (Warisan); Pemuda Sosialis Parti Tindakan Demokratik (DAPSY), Pemuda AMANAH Sabah dan Pemuda Pertubuhan Kinabalu Progresif Bersatu (UPKO) sebulat suara menyokong cadangan mengangkat Mohd Shafie, sebagai pemimpin Borneo pertama menjadi calon Perdana Menteri.

Ketua DAPSY Phoong Jin Zhe yang mewakili semua kepimpinan Pemuda berkata, Mohd Shafie adalah tokoh pemimpin negara yang lebih muda berbanding calon-calon Perdana Menteri lain.

Malah, beliau sentiasa menyantuni golongan belia dan mengangkat suara anak muda Sabah.

Katanya, mereka juga bersetuju menyokong cadangan sedemikian bagi membawa aspirasi baharu kepada Malaysia.

“Kami penuh yakin bahawa Datuk Seri Panglima Mohd Shafie Apdal adalah calon terbaik untuk menyelesaikan masalah perkauman dan agama yang telah lama wujud di negara ini.

“Lebih-lebih lagi, Perdana Menteri Borneo dapat memastika bahawa Sabah dan Sarawak akan mendapat kembali hak sebagai rakan kongsi setara,” katanya dalam sidang media bersama pemimpin Pemuda lain, di sini hari ini.

Pada 27 Jun, Tun Mahathir Mohamad mengumumkan Mohd Shafie sebagai calon Perdana Menteri bagi Pakatan Harapan (PH) plus.

Menurutnya, mereka juga menyeru seluruh rakyat Malaysia terutama belia dan pemimpin negara untuk menyokong cadangan menjadikan Mohd Shafie sebagai calon Perdana Menteri Malaysia Timur yang pertama bagi membina Malaysia baharu yang sederhana, majmuk dan harmoni.

Mengulas lanjut, beliau berkata, pembangunan sama-rata yang dinyatakan dalam Perjanjian Malaysia 1963 (MA63)  masih tidak dapat dilihat sehingga hari ini, selepas 57 tahun penubuhan Malaysia.

“Tiada siapa pun dapat bayangkan sejauh mana, kita telah dijauhkan dari negara yang makmur dalam pembahagian kekayaan dan pembangunan yang tidak sama-rata antara Semenanjung dan Malaysia Timur.

“Ini bukan salah rakan kongsi kita. Ini kerana ahli politik yang tidak bertanggungjawab mengenepikan Sabah dan Sarawak,” jelasnya.

Turut hadir ialah Timbalan Ketua Wira Warisan Sabah Mohd Ismail Ayob, Ketua Pemuda AMANAH Sabah Mohd Khairuddin Daud; dan Ketua Pemuda UPKO dan Felix Joseph Saang.- BorneoToday


Covid-19: OKU Antara Tujuh Kematian Di Sabah Hari Ini

KUALA LUMPUR: Sabah mencatatkan kes positif Covid-19 tertinggi hari ini dengan 927 kes daripada keseluruhan 1,240 kes positif baharu yang dilaporkan di Malaysia.

Ketua Pengarah Kesihatan, Tan Sri Dr Noor Hisham Abdullah berkata, satu lagi kluster baharu dilaporkan di Sabah hari ini iaitu kluster Kapor.

Sebanyak tujuh kematian dilaporkan di Sabah hari ini dengan masing-masing tiga kematian di Kota Kinabalu, dua di Sandakan, satu di Tawau dan Tuaran.

Kematian di Hospital Tuaran melibatkan seorang lelaki berusia 61 tahun yang merupakan Orang Kelainan Upaya cacat penglihatan (buta).

Mangsa lain berusia antara 27 hingga 90 tahun dan kebanyakan mereka mempunyai latar belakang penyakit kronik seperti kencing manis dan darah tinggi.

Tujuh kes kematian terbaru itu menjadikan kes kematian yang dilaporkan di Malaysia meningkat kepada 236 kes, sementara kes kematian di Sabah menjadi 105 kes.

Sementara, enam kes baharu dilaporkan di Wilayah Persekutuan Labuan termasuk satu kes import dari Ukraine.

Pertambahan kes baharu itu menjadikan bilangan kumulatif kes di Malaysia sebanyak 27,805 kes. Sebanyak 9,744 kes aktif dengan 94 kes ditempatkan di Unit Rawatan Rapi (ICU) dan 31 kes memerlukan bantuan alat pernafasan.

Manakala, kes pulih yang dilaporkan hari ini adalah 691 kes, dengan bilangan kumulatif sebanyak 17,825 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Positif Covid-19 Selepas Pulang Bercuti Di Kundasang

Kota Bharu: Jabatan Kesihatan Negeri Kelantan mengesahkan seorang individu yang didapati positif Covid-19, selepas pulang bercuti dari Kundasang, Sabah.

Pengarahnya, Datuk Dr Zaini Hussin berkata, lelaki berusia 49 tahun itu mempunyai sejarah bercuti di Kota Kinabalu dan Kundasang, Sabah pada 19 hingga 22 September lalu.

Katanya, kes berkenaan dikesan semasa saringan dilakukan terhadap individu berkenaan di Lapangan Terbang Sultan Ismail Petra, Kota Bharu.

“Kes ini tidak mempunyai gejala dan dimasukkan ke Hospital Tumpat, semalam. Justeru, seramai 48 kontak rapat sudah dikenal pasti termasuk kontak dalam kalangan keluarga, kawan, tempat kerja dan dalam pesawat.

“Kontak berkenaan dari Kelantan, Terengganu, Sabah dan Wilayah Persekutuan Kuala Lumpur. Aktiviti kawalan dan siasatan lanjut punca jangkitan sedang dilakukan Pejabat Kesihatan Daerah Kota Bharu,” katanya menerusi kenyataan media, hari ini.

Dr Zaini berkata, sehingga hari ini sebanyak 161 kes disahkan positif Covid-19 di Kelantan termasuk tiga kematian.

Beliau berkata, situasi semasa Covid-19 di Kelantan masih terkawal dan masyarakat diminta supaya sentiasa mengikuti perkembangan semasa dan sentiasa mematuhi SOP.- HMetro


Isu harga tiket penerbangan mahal dibawa ke Kabinet

KUALA LUMPUR: Isu harga tiket penerbangan ke Sabah yang mahal sempena sambutan Aidilfitri awal bulan depan akan diselesaikan Rabu ini.

Menteri Pelancongan, Seni dan Budaya, Datuk Mohamaddin Ketapi, berkata isu terbabit akan dibawa ke pengetahuan Kabinet terutama Menteri Pengangkutan, Anthony Loke.

“Insya-Allah, Rabu ini saya akan jumpa Menteri Pengangkutan untuk sampaikan keluhan terbabit. Mereka ini (rakyat Sabah) ramai nak balik raya tetapi tiket mahal.

“Saya tidak tahulah (dakwaan terbabit) tetapi dengar kata, tiket mahal. Kita akan tengok apa yang boleh dilakukan Rabu ini. Sekiranya saya tidak sabar.. Isnin ini, saya pergi pejabat Menteri Pengangkutan dan mencari beliau (Loke) untuk selesaikan masalah rakyat,” katanya yang juga Ahli Parlimen Silam.

Beliau berkata demikian selepas program Iftar Perdana @ Kuala Lumpur di Dataran Kuala Lumpur di sini, hari ini.

Baru-baru ini, isu harga tiket penerbangan domestik dan sehala dari Kuala Lumpur ke Tawau yang mahal sehingga mencecah ribuan ringgit, menjadi topik hangat di media sosial.

Rata-rata penduduk Sabah melahirkan rasa tidak puas hati terhadap harga tiket penerbangan yang dianggap seperti untuk perjalanan ke luar negara.

Sementara itu, mengulas mengenai Iftar Perdana @ Kuala Lumpur, Mohamaddin berkata, kehadiran yang mencecah 15,000 orang menunjukkan program itu berjaya.

“Ia lebih meriah apabila terdapatnya pengunjung berbilang bangsa dan pelancong luar negara yang turut serta dalam program ini,” katanya. – Berita Harian


Dua lelaki ditahan miliki ganja, pil ecstasy

KOTA KINABALU: Dua lelaki warga asing ditahan dalam kes berasingan atas kesalahan memiliki dadah jenis ganja serta pil Ecstasy dalam Op Tapis, kelmarin.

Tangkapan pertama membabitkan lelaki berumur 21 tahun yang ditangkap di kawasan Kampung Air sekitar jam 6 petang.

Pemangku Ketua Polis Daerah Kota Kinabalu, Superintendan George Abd Rakman berkata lelaki berkenaan melakukan kesalahan memiliki dadah dipercayai ganja dengan anggaran berat 51.3 gram bernilai RM2,052.

“Kita menemukan bahan terlarang itu dalam satu balutan plastik lutsinar berisi ceraian bahan tumbuhan kering dan ujian saringan awal urin turut mendapati tangkapan ini positif dadah jenis sama.

“Tangkapan kedua pula melibatkan seorang remaja berumur 18 tahun dan tiada sebarang dokumen pengenalan diri.

“Remaja terbabit ditahan sekitar jam 11.50 malam pada hari sama di kawasan Api-Api Centre.

“Penahan itu membawa kepada penemuan dua paket plastik lutsinar berisi pil disyaki dadah jenis Ecstasy sebanyak 30 biji bersamaan berat 12.12 gram serta dianggarkan bernilai RM900. Bagaimanpun, ujian saringan awal urin memdapati remaja itu negetif dari mengambil sebarang dadah,” katanya.

George berkata kejayaan semua tangkapan dalam operasi kali ini adalah berdasarkan maklumat risikan dan maklumat orang awam.

Menurut beliau, pihaknya akan terus komited dalam membanteras individu yang memiliki, memggunakan atau mengedar dadah secara berterusan.

“Menerus penangkapan ini, kita yakin dapat mengenalpasti serta memgambil tindakan ke atas ahli sindiket pengedaran dadah yang wujud di seluruh bandar raya ini.,” katanya. –SabahNewsToday


‘Gelombang Ketiga Seperti Tsunami Jika Rakyat Ingkar Arahan’ – KPK

KUALA LUMPUR: Ketua Pengarah Kesihatan, Dr Noor Hisham Abdullah menasihatkan orang ramai untuk berada di rumah dan mematuhi perintah kawalan pergerakan.

Kegagalan berbuat demikian, kata beliau akan menyebabkan penyebaran wabak Covid-19 menjadi lebih buruk.

“Kegagalan bukan pilihan di sini. Jika tidak, kita mungkin menghadapi gelombang ketiga virus ini, yang seterusnya akan menjadi lebih besar seperti tsunami, lebih-lebih lagi, jika kita mempunyai sikap “tidak kisah”.

“Saya merayu kepada semua rakyat Malaysia, sila ambil perintah kawalan pergerakan ini secara serius. Duduk di rumah dan jangan keluar,” tulis Dr Noor Hisham di Facebook.

Menurutnya, Malaysia kini mempunyai peluang yang tipis untuk memutuskan rangkaian jangkitan Covid-19 di seluruh negara.

“Bantulah KKM dengan memainkan peranan anda, kerana setiap individu bertanggungjawab untuk mengambil segala langkah, berjaga-jaga demi keselamatan diri dan keluarga,” katanya.

Penyebaran wabak Covid-19 yang membawa maut telah meragut nyawa dua rakyat Malaysia dan menjangkiti lebih daripada 600 orang setakat semalam.

Kerajaan sedang menguatkuasakan perintah kawalan pergerakan yang mewajibkan kebanyakan perniagaan ditutup dalam usaha menghalang orang ramai berkumpul, seterusnya melambatkan penyebaran Covid-19.


Meringkuk lah kau dalam penjara

SEORANG tahanan yang cuba melarikan diri dari Pusat Tahanan Sementara (PTS) di Manggatal, Selasa lalu, dihukum penjara 14 bulan oleh Mahkamah Majistret Kota Kinabalu, hari ini.

Majistret Mohd Aizat Abdul Rahim menjatuhkan hukuman itu selepas tertuduh, Ibni Anani, 43, mengaku salah atas pertuduhan yang dibacakan terhadapnya.

Mahkamah turut mengarahkan tertuduh supaya dirujuk ke Jabatan Imigresen Malaysia (JIM) untuk pengusiran selepas selesai menjalani hukuman terbabit.

Mengikut pertuduhan, pendatang asing tanpa izin (PATI) itu didakwa cuba melarikan diri daripada tahanan di PTS pada 4.50 petang, 19 Mac lalu.

Dia didakwa mengikut Seksyen 224 Kanun Keseksaan yang sabit kesalahan boleh dihukum penjara maksimum dua tahun atau denda atau kedua-duanya sekali.

Berdasarkan fakta kes, tertuduh dikatakan cuba melarikan diri bersama empat lagi tahanan dengan merempuh pengawal keselamatan yang sedang bertugas membuka pintu blok untuk memberi makanan.

Bagaimanapun, Ibni gagal meloloskan diri apabila berjaya ditahan semula oleh pengawal keselamatan sejurus kejadian. – Harian Metro


6 Warga Malaysia Ditahan, Seludup Syabu Guna Kapal Mewah

Warga Malaysia seludup syabu guna kapal mewah

JAKARTA: Enam warga Malaysia ditahan kerana disyaki terbabit dalam penyeludupan dadah jenis syabu menggunakan kapal layar mewah.

Polis Indonesia menemui dadah jenis syabu seberat 37 kilogram dalam kapal layar Carron Layner, yang berlabuh di Dermaga Batavia Sunda Kelapa, Jakarta Utara, pada 9.30 malam, Selasa lalu.

Menurut Direktor Jabatan Siasatan Jenayah Polis Indonesia Krisno Siregar, kapal itu dipercayai belayar dari Johor ke Jakarta pada hari yang sama.

Lima suspek rakyat Malaysia yang ditahan itu berasal dari Johor, manakala seorang lagi berasal dari Perak, katanya dalam kenyataan media hari ini.

Dadah berkenaan dipercayai berasal dari Myanmar.

Semua suspek ditahan polis dan kes itu disiasat di bawah Pasal 114 Undang-Undang Nombor 35 Tahun 2019 berkaitan Dadah, dan jika sabit kesalahan boleh dikenakan hukuman mati. – BERNAMA


Mereka Bukan Berpolitik, Ini Soal ‘Periuk Nasi’ 2,000 Pekerja SFI – Kesatuan Pekerja

SIPITANG: Setiausaha Agung Kesatuan Pekerja Industri Perkayuan Sabah, Engrit Liaw menegaskan, tindakan pekerja Sabah Forest Industries Sdn Bhd (SFI) meluahkan perasaan mereka berhubung isu tunggakan gaji di media sosial bukanlah suatu permainan politik.

Sebaliknya, beliau berkata, apa yang diluahkan pekerja SFI hanyalah untuk meminta perhatian kerajaan negeri sekarang kerana ia membabitkan “periuk nasi” kira-kira 2,000 pekerja di syarikat itu.

“Mereka bukan berpolitik, tetapi mereka adalah mangsa politik yang gaji belum dibayar sejak Feb lalu, apa yang mereka mahu makan dan beri anak-anak makan?

“Lebih menyedihkan para pekerja seperti dalam kegelapan kerana mereka tidak tahu apa-apa, kenapa gaji mereka belum masuk, apa masalah yang timbul? Tapi sehingga kini mereka masih diarahkan untuk turun bekerja seperti biasa bagi,” katanya

Engrit berkata, antara alasan yang diberikan beberapa pihak adalah kerajaan negeri hanya memiliki sedikit saja saham dalam SFI dan mereka tidak dapat berbuat apa-apa tindakan.

“Jika itu alasan diberi kerajaan sekarang, ia amat mengecewakan. Mereka kena lihat di sini, kebanyakan pekerja adalah orang tempatan Sabah yang datang dari pelbagai pelusuk negeri ini.

“Kenapa kerajaan negeri tidak boleh bantu kami? Ketika pemerintahan kerajaan terdahulu, mereka bukan saja turun padang mendengar keluhan kami tetapi membantu menyelesaikan masalah gaji kami,” katanya.

Engrit yang juga pembantu projek di SFI berkata, mereka sebelum ini berdepan dengan kelewatan pembayaran gaji pada Dis 2020 dan Jan lalu.

“Kami ada membuat aduan kepada pihak atasan tetapi mereka beritahu tidak boleh berbuat apa-apa dan hanya menunggu arahan daripada kerajaan negeri.

“Tolonglah, kerajaan dengarlah suara rakyat, bayangkan bagaimana para pekerja SFI hidup tanpa gaji selama lebih dua bulan dan jika berlanjutan sukar untuk ramal apa yang bakal berlaku kepada mereka nanti,” katanya.

Engrit berkata, walaupun operasi kilang SFI di Sipitang telah lama dihentikan sejak penjualan SFI selain kes mahkamah yang masih belum selesai, mereka juga berhak untuk mendapat penjelasan mengenai nasib dan jaminan pekerjaan mereka.

Pada 29 Ogos 2019, bekas ketua menteri, Shafie Apdal pernah memberi jaminan akan terus menampung pembayaran gaji SFI sehingga kes membabitkan syarikat itu selesai di mahkamah.

Katanya, walaupun SFI masih belum beroperasi semula, namun, kerajaan memberi jaminan untuk terus membayar gaji pekerja SFI pada setiap bulan walaupun kerajaan negeri tidak mempunyai hak ke atas syarikat berkenaan kerana hanya memiliki 2% saham.

Shafie yang juga menteri kewangan ketika itu berkata, kerajaan memerlukan RM2 bilion sekiranya mahu mengambil alih SFI dan pihak yang mengambil alih SFI pada masa akan datang perlu membayar semula kepada kerajaan setiap perbelanjaan yang dikeluarkan bagi pembayaran gaji kakitangan SFI sepanjang tempoh berkenaan.

Sebelum ini, SFI dikatakan telah bankrap dan diambil alih oleh SFI Receiver (Grant Thornton Consulting Sdn Bhd & Pelangi Prestasi Sdn Bhd) manakala kerajaan negeri pula hanya mempunyai hak konsesi kepada tanaman kayu di Sipitang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Bekalan, Hanya Minum Air Gula Atau Air Putih

KINABATANGAN: Hanya meminum air gula atau air putih. Itu minuman diberikan kepada lebih 10 orang kanak-kanak termasuk bayi selepas mereka kehabisan bekalan susu, lampin pakai buang dan makanan kerana dikuarantin.

Menurut Aslinda Amit, 26, sehingga hari ini, mereka belum menerima sebarang bantuan daripada mana-mana pihak berkaitan.

“Sejak beberapa hari lalu, bekalan susu dan pampers (lampin pakai buang) budak-budak sudah habis. Kami terpaksa berikan air gula sahaja atau air putih kepada anak-anak.

“Suami saya, abang, dan semua ahli keluarga pula masih tidak dapat keluar bekerja kerana masih dikuarantin.

“Kami sangat berharap ada pihak boleh menyalurkan bantuan dengan kadar segera,” katanya ketika dihubungi hari ini.

Menurutnya, sepanjang dikuarantin sejak 28 September lalu mereka sekeluarga hanya makan mi segera atau telur.

“Kadang-kala kami mengambil pucuk ubi di belakang rumah. Itulah makanan kami selama dikuarantin.

“Tapi yang merisaukan, bayi kami dan budak kecil lain. Termasuk anak abang dan kakak. Bekalan susu budak semuanya sudah habis,” katanya.

Menurutnya, mana-mana pihak ingin membantu keluarga mereka boleh menghubunginya di talian 014-6641195.

Pada Selasa lalu, Harian Metro melaporkan seramai 32 sekeluarga yang sedang menjalani kuarantin rumah memerlukan bantuan makanan dan kewangan dengan segera apabila kehabisan stok makanan sejak beberapa hari lalu.

Sekeluarga berkenaan yang berusia dua bulan hingga 66 tahun merupakan penduduk Kampung Batu Puteh, dekat sini.

Mereka terpaksa menjalani kuarantin itu selepas seorang daripada ahli keluarganya positif Covid-19. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Kawasan Di Sabah Laksana PKPD Bermula Sabtu

KUALA LUMPUR: Kerajaan bersetuju melaksanakan Perintah Kawalan Pergerakan Diperketatkan (PKPD) di empat kawasan perumahan di Sabah bermula Sabtu.

Kawasan terbabit adalah Kampung Idani, Semporna; Kampung Pisang, Tawau; Kampung Getah, Kampung Getah Tengah dan Taman Kunak Jaya di Kunak, Sabah.

Menteri Kanan (Keselamatan) Datuk Seri Ismail Sabri Yaakob berkata, pelaksanaan PKPD itu akan bermula Sabtu ini sehingga 4 Jun.

Menurutnya, Kementerian Kesihatan Malaysia (KKM) merekodkan sembilan kes positif Covid-19 di Kampung Idani, manakala Kampung Pisang (7 kes), Kampung Getah, Kampung Getah Tengah dan Taman Kunak Jaya (12 kes).

“KKM memaklumkan kadar kebolehjangkitan yang tinggi di lokaliti berkenaan dan terdapat peningkatan kes secara ketara dalam masa singkat.

“Selepas membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di lokaliti berkenaan,” katanya dalam kenyataan hari ini.

Beliau berkata, pelaksanaan PKPD itu bagi memudahkan KKM menghalang pergerakan penduduk sekali gus mengekang penularan wabak ke kawasan lain. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tsunami landa bandar Palu, Indonesia

JAKARTA: Bandar Palu, Indonesia dilanda tsunami selepas gempa bumi kuat menggegar wilayah tengah, kata agensi bencana, ketika gempa memusnahkan bangunan dan mencetuskan panik dalam kalangan penduduk yang melarikan diri ke jalanan.

“Tsunami berlaku di Palu,” kata ketua bahagian agensi gempa bumi dan tsunami, Rahmat Triyono, merujuk kepada bandar yang mempunyai 350,000 penduduk yang terletak kira-kira 80 kilometer dari pusat gempa. – AFP


Pembalakan haram di hutan simpan Sabah harus dihentikan

PAPAR: Jabatan Perhutanan Sabah mesti meningkatkan penguatkuasaan bagi menghentikan kegiatan pembalakan haram di kawasan hutan simpan di negeri ini.

Ketua Menteri, Datuk Seri Mohd Shafie Apdal, berkata tindakan itu penting bagi memastikan kawasan hutan simpan dipelihara sepenuhnya daripada sebarang kegiatan yang boleh menjejaskan kawasan itu.

“Hutan simpan yang ada mesti dijaga dengan baik dan saya tidak mahu melihat berlaku pembalakan haram di kawasan itu. Kerajaan negeri Sabah memberikan komitmen tinggi dalam memastikan hutan simpan yang ada harus dilindungi sepenuhnya.

“Ini termasuklah membuat keputusan menghentikan eksport kayu balak ke luar negara,” katanya ketika melancarkan sambutan Hari Hutan Antarabangsa peringkat kebangsaan di Pusat Sejadi Hutan Lipur Kawang dekat sini, hari ini.

Yang turut hadir ialah Timbalan Ketua Menteri, Datuk Jaujan Sambakong; Ketua Konservator Hutan Sabah, Datuk Mashor Mohd Jaini dan Duta Besar Kesatuan Eropah ke Malaysia, Maria Castillo Fernandez.

Mohd Shafie berkata, ketika dilantik menjadi Ketua Menteri, beliau mengarahkan Yayasan Sabah menghentikan kegiatan pembalakan di kawasan hutan di bawah seliaannya.

Katanya, pembalakan bukan lagi sumber utama kewangan kerajaan negeri seperti yang berlaku pada pemerintahan kerajaan negeri sebelum ini.

Sebaliknya, beliau berkata, kerajaan negeri sekarang mempelbagai sumber kewangan negeri dari pelbagai sektor yang ada.

“Program yang dilancarkan hari ini satu tindakan baik bagi mendidik orang awam mengenai kepentingan menjaga hutan, khususnya belia yang terbabit dalam usaha pemuliharaannya, selain mengubah pemikiran masyarakat.

“Di peringkat kerajaan negeri, amat penting bagi kita memainkan peranan dan mengatur langkah untuk memelihara hutan sama ada dalam aspek polisi serta penguatkuasaan supaya penjagaan hutan Sabah dapat dilaksanakan sebaik mungkin.

“Kerajaan negeri juga mengalu-alukan inisiatif oleh Jabatan Perhutanan Sabah dalam usaha melindungi dan memulihara sumber hutan negeri ini,” katanya.

Sempena program itu, Mohd Shafie turut menyaksikan pemeteraian surat niat antara Jabatan Perhutanan Sabah dan komuniti dari Kampung Kolosunan, Babagon Toki dan Tampasak bagi projek perintis Bayaran Perkhidmatan Ekosistem di Empangan Babagon, Penampang.

Projek berkenaan satu usaha kerajaan negeri bersama komuniti untuk memulihara kawasan Empangan Babagon yang juga menjadi sumber air penting bagi penduduk sekitar Penampang, Lok Kawi, Tanjung Aru, Putatan dan Kota Kinabalu.

Sementara itu, Mashor dalam ucapannya berkata, jabatannya telah merangka beberapa strategi mengenai kesedaran awam terhadap kepentingan hutan, antaranya penanaman pokok hutan.

“Sempena Hari Hutan Antarabangsa ini, kita telah menjalankan aktiviti penanaman pokok hutan spesies tempatan dalam lima wilayah perhutanan iaitu Sandakan, Kota Kinabalu, Tawau, Kudat dan Keningau.

“Program ini membabitkan penyertaan aktif pelajar sekolah dan masyarakat setempat yang telah menanam kira-kira 5,000 pokok,” katanya. – Berita Harian


Sidang Dewan Rakyat: Keahlian Parti Gugur Jika Duduk Di Blok Pembangkang

KUALA LUMPUR: Keahlian Ahli Parlimen Parti Pribumi Bersatu Malaysia (BERSATU) yang duduk bersama barisan parti pembangkang dalam pembukaan sidang Parlimen, Isnin lalu boleh tergugur dengan sendirinya.

Ahli Majlis Pimpinan Tertinggi (MPT) BERSATU, Wan Saiful Wan Jan, berkata dalam perlembagaan parti, mereka yang menyertai kelompok pembangkang boleh menyebabkan keahlian seseorang gugur dengan sendirinya.

“Bukan tindakan disiplin, tetapi gugur dengan sendiri. Sesuai dengan semangat keluhuran undang-undang yang kita pegang, parti perlu segera menyemak status keahlian semua mereka tanpa takut atau pilih kasih,” katanya dalam satu kenyataan dikeluarkan di sini, hari ini.

Pada pembukaan persidangan Dewan Rakyat dan Dewan Negara Isnin lalu, lima Ahli Parlimen BERSATU diketuai Pengerusi parti itu, Tun Dr Mahathir Mohamad memilih untuk berada di blok pembangkang.

Empat lagi Ahli Parlimen yang bersama Dr Mahathir adalah Ahli Parlimen Jerlun, Datuk Seri Mukhriz Mahathir yang juga Timbalan Presiden BERSATU; Ahli Parlimen Muar yang juga Ketua Angkatan Bersatu Anak Muda (ARMADA), Syed Saddiq Syed Abdul Rahman; Ahli Parlimen Kubang Pasu, Datuk Amiruddin Hamzah dan Ahli Parlimen Simpang Renggam, Maszlee Malik.

Wan Saiful menegaskan setiap parti mempunyai disiplin yang ditetapkan dan semua ahli perlu hormat perkara itu.

Katanya, parti tidak boleh membiarkan wujud satu kasta dewa yang boleh menolak disiplin parti terang-terangan kerana itu akan menjadi barah yang merosakkan parti.

“Sepatutnya janganlah sombong merasakan lebih tinggi dari yang lain sehingga duduk dengan blok parti sendiri pun tidak sudi.

“Parti akan rosak jika pemimpin hanya mementingkan pandangan sendiri sahaja, tanpa mempedulikan kesan tindakan mereka ke atas persepsi rakyat terhadap parti,” katanya.- Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


PKPD Kampung Tanah Merah, Kota Marudu Dilanjut Sehingga 22 Mac

KOTA KINABALU: Pelaksanaan Perintah Kawalan Pergerakan Diperketatkan (PKPD) di Kampung Tanah Merah, Kota Marudu dilanjutkan bermula esok sehingga 22 Mac ini.

Menteri Kerajaan Tempatan dan Perumahan, Datuk Seri Panglima Masidi Manjun berkata, sehingga kini Kementerian Kesihatan Malaysia (KKM) melaksanakan 319 ujian saringan dan daripada jumlah itu sebanyak 26 kes positif Covid-19 telah direkodkan.

Beliau berkata, masih terdapat 181 baki sampel saringan yang sedang menunggu keputusan dan kes-kes positif masih dilaporkan di lokaliti ini.

Atas sebab itu, setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan dan atas nasihat KKM, kerajaan bersetuju untuk melanjutkan PKPD di Kg Tanah Merah, Kota Marudu ini.

PKPD di lokaliti ini bermula pada 23 Feb lalu dan dijadualkan tamat pada hari ini (8 Mac).

Dalam pada itu, Masidi berkata, selarasn dengan pelaksanaan Perintah Kawalan Pergerakan Pemulihan (PKPP) di Sabah, kehadiran penjawat awam ke pejabat perlu mencapai 90 peratus pada waktu bekerja.

Manakala 10 peratus dibenarkan bekerja dari rumah dengan kelulusan ketua organisasi.

Untuk itu, kerajaan negeri sekali lagi mengingatkan semua penjawat awam supaya mematuhi sepenuhnya peraturan-peraturan semasa dan SOP yang dikeluarkan oleh KKM atau pihak berkuasa. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Enam Sekeluarga Digali Balik Untuk Bedah Siasat, Dikebumikan Semula Hari Ini

TAWAU: Mayat semua enam mangsa tembak di perairan Selatan Filipina yang telah dikebumikan di Pulau Denawan, Semporna Jumaat lalu difahamkan telah digali semula oleh pihak polis Ahad lalu untuk tujuan bedah siasat.

Difahamkan, semua urusan bedah siasat di Hospital Tawau telah selesai dan semua mayat itu akan dibawa balik ke Pulau Denawan hari ini untuk dikebumikan semula.

Tinjauan di Rumah Mayat, Unit Perubatan Forensik Hospital Tawau mendapati tiga mayat mangsa termasuk seorang kanak-kanak dibawa keluar menggunakan kenderaan polis dipercayai menuju ke Kunak sebelum meneruskan perjalanan ke Semporna, pada pukul 10.30 pagi tadi.

Difahamkan, selepas semua mayat itu digali, hanya tiga daripadanya iaitu seorang lelaki, wanita dan kanak-kanak dihantar terus ke Hospital Tawau, manakala selebihnya ditempatkan di Hospital Kunak atas faktor kekurangan bilik menyimpan mayat.

Menurut sumber, tiga mayat pertama tiba di Rumah Mayat Hospital Tawau pada 10 November lalu untuk proses bedah siasat.

Manakala tiga lagi mayat mangsa dikatakan dihantar dari Kunak ke Tawau pada Selasa lalu, sebaik proses bedah siasat kumpulan mayat pertama selesai.

Tiga mayat itu kemudiannya dihantar ke Kunak semula pada hari yang sama.

Kata sumber itu, sebaik proses bedah siasat selesai dilakukan, semua mayat dihantar semula ke Semporna hari ini, untuk proses pengebumian semula.

Sebelum ini, media melaporkan kenyataan Pesuruhjaya Polis Sabah Datuk Omar Mammah mengesahkan insiden tembakan di Selatan Filipina yang menyebabkan enam sekeluarga maut termasuk kanak-kanak berumur 8 tahun manakala dua lagi selamat.

Menurutnya, semua mangsa dalam perjalanan dari Pulau Denawan ke Siasi, Filipina untuk menyambut Maulidur Rasul pada 5 November lalu sebelum diserang sekumpulan individu di perairan negara jiran itu.

Mangsa kemudian dijumpai ahli keluarga mereka dari Siasi, dan dihantar pulang semula ke Denawan sebelum dikebumikan di sana.


Tentera ‘tawan’ Jakarta

JAKARTA: Puluhan ribu tentera dikerah ke Jakarta, semalam, menjelang tarikh akhir pencabar presiden memfailkan aduan rasmi di Mahkamah Perlembagaan mencabar keputusan Joko Widodo (Jokowi) memenangi pilihan raya presiden.

AFP melaporkan, Prabowo Subianto mempunyai masa sehingga esok untuk memfailkan aduan itu selepas Suruhanjaya Pilihan Raya (KPU) Khamis lalu, mengumumkan Jokowi memenangi pilihan raya dengan meraih lebih 85 juta daripada 154 undi, mengatasi Prabowo dengan kelebihan 10 peratus.

Prabowo, 67, mendakwa berlaku penipuan undi besar-besaran dalam pilihan raya 17 April lalu.

Dalam rusuhan malam kelmarin, perusuh memecahkan konkrit pejalan kaki, merosakkan papan tanda jalan raya dan membakar gerai serta melempar batu serta mercun ke arah polis.

Jumlah perusuh pada sebelah malam bagaimanapun berkurangan dan polis membalas dengan tembakan gas pemedih mata.

Sekurang-kurangnya enam orang, termasuk seorang pelajar berusia 17 tahun terbunuh manakala ratusan lagi cedera dalam rusuhan antara penyokong Prabowo sejak kelmarin.

Gabenor Jakarta, Anies Baswedan berkata, enam kematian itu berlaku ketika rusuhan pertama pada sebelah siang, kelmarin, yang tertumpu di kawasan Tanah Abang.

Menurut pihak berkuasa, mangsa terbunuh akibat tembakan atau pukulan objek tumpul namun polis menafikan melepaskan tembakan ke arah perusuh.

Jalan raya sekitar Jakarta kembali tenang semalam, dengan kehadiran tentera yang ramai itu namun bangunan penting, termasuk ibu pejabat KPU serta istana presiden dikawal ketat.

Hampir 60,000 anggota keselamatan, sebahagian besarnya tentera dikerah ke Jakarta, hampir sekali ganda berbanding dua hari lalu selepas Jokowi menegaskan kerajaan tidak lagi akan bertolak ansur terhadap rusuhan.

Pihak berkuasa mendakwa rusuhan itu dicetuskan dalang dari luar Jakarta yang mengapi-apikan perusuh.

“Kita sudah menahan lebih 300 suspek dan mereka sedang disoal siasat,” kata Jurucakap polis, Muhamad Iqbal.

Reuters melaporkan, sebahagian besar perusuh datang dari luar Jakarta dan polis menemui sampul berisi wang daripada mereka yang diperiksa,

“Ini bukan rusuhan spontan, ia perhimpunan dan rusuhan yang dirancang. Ada bukti perusuh dibayar untuk melakukan kekacauan,” katanya.

Ketika sidang media semalam, polis menunjukkan bom petrol, panah buatan sendiri dan beberapa senjata lain serta sampul berisi wang. Malah, polis turut merampas dua raifal dengan peredam bunyi serta dua pistol. – Agensi


14 Bayi Tahun Lompat Dilahirkan Tawau

14 BAYI TAHUN LOMPAT DICATATKAN DI TAWAU

TAWAU: Seramai 14 orang bayi direkodkan sebagai bayi tahun lompat selepas dilahirkan di Hospital Besar Tawau (HBT), di sini, semalam.

Pengarah HBT, Dr Norhalimah Arsad berkata, daripada jumlah itu, lima bayi lelaki dilaporkan, manakala sembilan lagi perempuan.

“Hanya tiga bayi warga negara asing dan 11 orang lagi adalah warga tempatan.

“Berdasarkan rekod, bayi paling awal dilahirkan di HBT pada jam 12.50 tengah malam, semalam, membabitkan seorang bayi perempuan,” katanya ketika dihubungi media, hari ini.

Menurutnya, semua ibu bapa bayi tersebut dianggap bertuah memandangkan anak lahir pada tarikh 29 Februari.

“Umum mengetahui tarikh ini hanya akan ‘muncul’ empat tahun sekali.

“Ini bermakna, bayi-bayi yang dilahirkan semalam adalah bayi tahun lompat,” katanya. – BorneoToday


Rumah Pekerja Musnah Terbakar Di Lahad Datu

LAHAD DATU; 28 OGOS 2019 (Rabu) – Sebuah rumah pekerja dua pintu telah musnah terbakar di Ladang Permai, Lahad Datu, pagi tadi.

Balai Bomba Penyelamat (BBP) Lahad Datu telah menerima panggilan kecemasan kebakaran itu pukul 11.41 pagi dan telah bergegas ke lokasi kejadian sejauh 35 kilometer.

Operasi berkenaan diketuai oleh Ketua Balai PPgB Darren John, dengan kekuatan 9 anggota dan menggunakan dua buah jentera pemadaman, sebuah jentera EMRS dan kenderaan utiliti ke lokasi kejadian.

Menurut Komander Operasi, kebakaran melibatkan sebuah rumah pekerja dua pintu jenis tidak kekal berukuran 40′ x 30′ telah terbakar 90 peratus.

Pihak Bomba mejalankan operasi pemadaman api menggunakan alat salur bantu “hose reel” dari jentera bagi memadam kebakaran.

Tiada kecederaan dan kematian dilaporkan terlibat. Kebakaran tersebut dapat dikawal pukul 12.39 tengah hari dan operasi ditamatkan pukul 1.01 tengah hari.


Tumpahan raksa (merkuri) di SMK Perempuan Sandakan

SANDAKAN: Satu kejadian tumpahan raksa atau merkuri berlaku di Sekolah Menengah Kebangsaan (SMK) Perempuan Sandakan, hari ini.

Pegawai Bomba Kanan (PBK) Dua, Balai Bomba dan Penyelamat (BBP) Sandakan Bernardinus Jacob berkata kejadian berlaku apabila sebuah termometer penyukat suhu telah pecah di dalam bilik makmal sekolah tersebut.

“Pasukan Bomba bertindak membersihkan sisa tumpahan merkuri dengan menggunakan serbuk sulfur dan dimasukkan ke dalam disposable bag,” katanya dalam satu kenyataan di sini hari ini.

Seterusnya, tumpahan merkuri tersebut diserahkan kepada pihak sekolah untuk tindakan pelupusan.

Raksa atau merkuri, satu unsur kimia amat beracun dan boleh mengakibatkan pelbagai komplikasi kesihatan atau kematian sekiranya disentuh ataupun dihidu.

Sementara itu, BBP Sandakan menerima panggilan kecemasan tersebut pada pukul 8.27 pagi dan menggegaskan seramai enam anggota bersama Bernardinus ke lokasi kejadian.

Operasi ditamatkan pada pukul 8.57 pagi. –SabahNewsToday


Juruterbang India bebas

ISLAMABAD: Seorang juruterbang India yang ditangkap oleh Pakistan selepas menembak jatuh pesawat penggempurnya di Kashmir Rabu lalu, sudah dibebaskan hari ini, lapor Reuters.

Rakaman televisyen Pakistan menunjukkan juruterbang dikenali sebagai Komander Udara Abhinandan Varthaman itu melintasi sempadan berhampiran bandar Wagah, hampir jam 9 malam waktu tempatan.

Sebelum itu, AFP melaporkan, tindakan yang dilakukan Pakistan berkenaan bertujuan meredakan ketegangan yang dibimbangi akan mencetuskan konflik besar dengan India.

Kepulangan juruterbang terbabit disambut seperti wira apabila ribuan rakyat India berkumpul dan mengibarkan bendera di sempadan itu.

Pesawat penggempur juruterbang itu ditembak dalam serangan udara ketika konflik antara dua negara terbabit berterusan sejak insiden pengeboman yang membunuh 40 polis separa tentera pada 14 Februari lalu. – Agensi


Suami Lacur Isteri Sendiri RM15 Kepada 4 Rakannya Kerana Masalah Kewangan & Demi Kepuasan

Seorang lelaki menjadikan alasan menghadapi masalah kewangan keluarga dan demi kepuasan seksual untuk melacurkan isterinya sendiri kepada beberapa rakan.

Suspek, Moch Sabik Setiyawan, 28, dari Kabupaten Pasuruan, Indonesia bukan sahaja melacurkan isterinya kepada rakan-rakannya sendiri, malah membuat rakaman video.

Ketua Polis Daerah Pasuruan, Donny Alexander berkata, suspek memang sengaja merakam video isterinya melayani rakan-rakannya untuk dijadikan sebagai bukti kepada rakan lain bahawa isterinya boleh diajak untuk mengadakan hubungan bersama.

Suspek memberikan alasan bahawa mereka menghadapi masalah kewangan dan ingin mencari kepuasan seksual. “Alasan pertamanya ekonomi.

Jadi setiap kali si isteri melayani rakan suspek, mereka akan mendapat bayaran 50,000 rupiah (RM15).

“Setakat ini sudah empat rakan suspek melakukan hubungan dengan isteri suspek. Masing-masing melakukan perbuatan itu lebih dari dua atau lima kali.

“Keempat-empat rakan suspek juga mengakui melakukan perbuatan itu.“Alasan kedua, suspek mengaku ingin memberi kepuasan seksual kepada isterinya di mana selama ini isterinya merasa tidak puas ketika melakukan hubungan intim dengannya.

“Dengan cara itu, suspek berharap isterinya dapat merasa perbezaan dan membanding bezakan layanan dari lelaki lain,” katanya.

Suspek telah ditahan dan polis masih menjalankan siasatan serta tidak menolak kemungkinan suspek ‘menjual’ isterinya kepada lebih dari empat orang lelaki.


Lukisan Pelajar Sabah Diterbitkan Di Majalah Tahunan United Kingdom

Nur Rasya Aleeya Omarpudin, pelajar bakeri dan pastri Kolej Vokasional Keningau, telah berjaya menerbitkan lukisannya yang bertajuk “Inner Peace” di majalah sastera British “Margate Bookie” yang dikeluarkan secara tahunan

. Edisi 2022 majalah tersebut menerbitkan 50 hasil karya dari seluruh dunia dan lukisan pelajar ini merupakan salah satu hasil karya yang terpilih.

Nur Rasya mendapat ilham menghasilkan lukisan ini sebagai satu expresi pencarian ketenangan diri bagi mereka yang mengalami tekanan emosi.

Dia mendedikasikan lukisan itu kepada ibunya yang dianggapnya sebagai seorang yang tabah menghadapi cabaran hidup.

Selain lukisannya, terdapat dua lagi hasil karya iaitu puisi dan esei pelajar Kolej Vokasional Keningau yang turut terpilih untuk diterbitkan di majalah ini.

Pengarah kolej tersebut, Encik Johari @ Jaibet Bin Sabin, menyatakan rasa bangga dengan pencapaian pelajar pelajar ini kerana mereka berjaya menerbitkan hasil karya mereka di majalah antarabangsa yang mempunyai reputasi yang tinggi.

Dia yakin bahawa ini adalah bukti betapa pentingnya bakat pelajar dalam apa jua bidang perlu diasah dengan baik.

Majalah tersebut boleh dimuatturunkan di pautan berikut: https://margatebookie.com/events-projects/the-margate-bookie-zine/#

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengeluaran Akaun 1 KWSP Terpaksa Dibenarkan Demi Rakyat Yang Kesusahan – PM

KUALA LUMPUR: Perdana Menteri, Tan Sri Muhyiddin Yassin mengakui keputusan membenarkan pengeluaran wang daripada akaun 1 Kumpulan Wang Simpanan Pekerja (KWSP) terpaksa dibuat demi membantu rakyat yang terjejas akibat COVID-19.

Katanya, kerajaan sedar permintaan serta desakan supaya pengeluaran itu boleh dibuat datang daripada mereka yang mengalami kesusahan ketika ini.

“Bukan tak nak bagi, tetapi kita melihat jaminan masa depan penyimpan terbabit. Akaun 2 sudah keluarkan… sekarang akaun 1 pula. Bagaimana nanti apabila mereka bersara?

“Tetapi ‘suara-suara’ itu makin gamat, datang daripada mereka yang benar-benar terkesan dan betul-betul dah tak ada duit.

“Kerana itu saya beritahu Menteri Kewangan, kita kena pertimbangkan juga dan buat keputusan untuk benarkan pengeluaran dari akaun 1, tetapi secara bersasar,” katanya dalam program Agenda AWANI Khas Bersama Perdana Menteri, malam ini.

Tambah beliau, terma secara bersasar itu ditekankan kerana mahu memastikan hanya mereka yang terjejas sahaja yang membuat pengeluaran.

“Kira-kira 460,000 pencarum KWSP akan menjadi penerima kumpulan bersasar, boleh membantu mengurangkan bebanan mereka.

“Kalau dilihat Belanjawan 2021, banyak jenis peruntukan dan bantuan yang kita sediakan dan ini juga mungkin boleh beri kelegaan kepada golongan ini.

“Dengan bantuan-bantuan yang diberikan itu, kalau boleh jika (mereka) masih ada wang… dan simpanan dalam akaun 1 itu tidak begitu banyak… kalau boleh, janganlah sentuh (keluarkan wang). – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SAFA Umum Empat Pemain Baharu Perkuat Skuad Tambadau

KOTA KINABALU: Persatuan Bola Sepak Sabah (SAFA) secara rasmi mengumumkan kemasukan empat pemain baharu dalam skuad Tambadau bagi menghadapi Liga Super, musim depan.

Empat pemain itu termasuk Hector Omar Ramos, 30, dari Puerto Rico yang kembali menyarung jersi Sabah selepas pernah beraksi pada musim 2018.

Tiga lagi pemain ialah Dennis Buschening, 29, dari Thailand (tengah) yang mengisi slot bagi pemain import Asia Tenggara, bekas pertahanan kebangsaan dan Pahang, Muhammad Zubir Mohd Azmi, 29, serta bekas penjaga gol Terengganu, Wan Muhammad Azraie Wan Teh, 34.

Sabah juga mengekalkan dua pemain import pada saingan Liga Perdana tahun lepas iaitu Park Taesu, 30, dari Korea Selatan (pertahanan) dan Rodoljub Paunovic, 34, dari Serbia (penyerang).

Presiden SAFA, Datuk Peter Anthony berkata, dalam memantapkan saingan pasukan itu dalam Liga Super, tumpuan diberikan untuk menguatkan bahagian pertahanan dan tengah.

Justeru, beliau yakin kemasukan pemain import baharu itu akan menguatkan saingan Sabah dalam Liga Super dengan perlawanan pertama ialah menentang Polis Diraja Malaysia di gelanggang lawan pada 1 Mac nanti.

Selepas lapan tahun, Sabah kembali ke saingan utama Liga Super apabila menjuarai Liga Perdana pada tahun lepas.

Mengenai prasarana Stadium Likas di sini dalam menghadapi Liga Super, Peter berkata hanya pagar keselamatan di beberapa tempat yang dikenal pasti sekitar stadium itu dibaik pulih disebabkan ada yang mudah dibolosi.

Katanya ini bagi memastikan pasukan tuan rumah (Sabah) tidak rugi dari segi pungutan jualan tiket dan mengelakkan ada penonton cedera ketika memanjat pagar.

Beliau berkata prasarana lain antaranya lampu stadium dan padang dalam keadaan baik.


Berita Baik Buat Penerima 2 Dos Vaksin Dalam Beberapa Hari – PM

PUTRAJAYA: Mereka yang melengkapkan dua dos suntikan vaksin Covid-19 dijangka menerima berita baik tidak lama lagi.

Perdana Menteri, Muhyiddin Yassin berkata, beliau akan mengumumkan kelonggaran SOP khusus bagi mereka dalam beberapa hari lagi.

“Kita akan muktamadkan perkara ini dan saya akan umumkannya sebagai satu pakej penuh, termasuk dalam aspek sosial, sukan dan aktiviti makan di restoran. Perincian ini akan diumumkan tidak lama lagi,” katanya dalam temu ramah khas dengan media.

Beliau berkata, antara kelonggaran yang diberikan termasuk SOP bagi pergerakan dalam negara, termasuk perjalanan rentas sempadan, terutama melibatkan suami atau isteri yang tinggal berjauhan.

“Saya benar-benar berharap langkah ini akan memberikan sedikit ruang, keselesaan bagi orang ramai untuk meneruskan kehidupan dengan lebih baik.”

Pada 17 Julai lepas, Muhyiddin mengumumkan kelonggaran bagi individu yang melengkapkan dua dos vaksin akan diputuskan mesyuarat Pelan Pemulihan Negara (PPN) minggu ini.

Beliau dilaporkan berkata, ini selaras pembukaan lebih banyak sektor ekonomi apabila negeri beralih ke Fasa Dua PPN, terutamanya di Lembah Klang.

PPN dijadualkan dibentang Muhyiddin dalam sidang khas Parlimen bermula Isnin ini.

Merujuk persidangan khas Parlimen, Muhyiddin berkata, walaupun sesi itu akan dibuka untuk perbahasan, kerajaan tegas dengan keputusan untuk meneruskan PPN sehingga keadaan negara pulih. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Setaraf, Penjual Nasi Beriani Dipukul Depan Orang Ramai

Dunia ini dipenuhi dengan pelbagai perkara yang tidak terjangka.

Seorang penjual nasi beriani diserang oleh sekumpulan lelaki yang tidak berpuas hati kerana beliau berasal daripada kasta yang lebih rendah dalam kejadian yang berlaku di New Delhi, India

Dalam satu video yang telah tular, sekumpulan penyerang dilihat menempelak penjual tersebut dengan bertanya bagaimana dia berani untuk menjual di sini sedangkan dia berasal daripada kasta yang rendah.

Kejadian yang berlaku di Rabupura pada jumaat lalu ini menyaksikan penjual tersebut ditumbuk dan ditampar oleh sekumpulan lelakisambil disaksikan oleh orang yang lalu lalang namun tidak mampu berbuat apa-apa kerana mereka juga ketakutan.

Penjual itu juga dihina dan disuruh untuk melakukan permohonan maaf.

Menurut pegawai polis di Greater Noida, Ranvijay Singh, pihaknya telah melihat video tersebut dan siasatan sedang dijalankan.

Mangsa juga telah dikenalpasti dan dipanggil ke balai polis untuk membantu siasatan.

Pihak polis juga telah menahan kesemua tiga orang penyerang dan mendaftarkan kes itu di bawah undang-undang yang melindungi Jadual Kasta dan Suku.